P9_TA(2021)0500

Ισότητα μεταξύ γυναικών και ανδρών στην Ευρωπαϊκή Ένωση την περίοδο 2018-2020

Ψήφισμα του Ευρωπαϊκού Κοινοβουλίου της 15ης Δεκεμβρίου 2021 σχετικά με την ισότητα μεταξύ γυναικών και ανδρών στην Ευρωπαϊκή Ένωση την περίοδο 2018-2020 (2021/2020(INI))

(2022/C 251/02)

Το Ευρωπαϊκό Κοινοβούλιο,

— έχοντας υπόψη τα άρθρα 2 και 3 της Συνθήκης για την Ευρωπαϊκή Ένωση, τα άρθρα 6, 8, 10, 83, 153 και 157 της Συνθήκης για τη λειτουργία της Ευρωπαϊκής Ένωσης και τα άρθρα 21 και 23 του Χάρτη των Θεμελιωδών Δικαιωμάτων της Ευρωπαϊκής Ένωσης,

— έχοντας υπόψη την Οικουμενική Διακήρυξη των Δικαιωμάτων του Ανθρώπου του 1948,

— έχοντας υπόψη τις οδηγίες της ΕΕ από το 1975 και εξής σχετικά με διάφορες πτυχές της ίσης μεταχείρισης γυναικών και ανδρών, ιδίως την οδηγία 79/7/ΕΟΚ του Συμβουλίου, της 19ης Δεκεμβρίου 1978, περί της προοδευτικής εφαρμογής της αρχής της ίσης μεταχειρίσεως μεταξύ ανδρών και γυναικών σε θέματα κοινωνικής ασφαλίσεως (1), την οδηγία 86/613/ΕΟΚ του Συμβουλίου, της 11ης Δεκεμβρίου 1986, σχετικά με την εφαρμογή της αρχής της ίσης μεταχείρισης ανδρών και γυναικών που ασκούν ανεξάρτητη δραστηριότητα, συμπεριλαμβανομένης της γεωργικής, καθώς και για την προστασία της μητρότητας (2), την οδηγία 92/85/ΕΟΚ του Συμβουλίου, της 19ης Οκτωβρίου 1992, σχετικά με την εφαρμογή μέτρων που αποβλέπουν στη βελτίωση της υγείας και της ασφάλειας κατά την εργασία των εγκύων, λεχώνων και γαλουχουσών εργαζομένων (3), την οδηγία 2004/113/ΕΚ του Συμβουλίου, της 13ης Δεκεμβρίου 2004, για την εφαρμογή της αρχής της ίσης μεταχείρισης ανδρών και γυναικών στην πρόσβαση σε αγαθά και υπηρεσίες και την παροχή αυτών (4), την οδηγία 2006/54/ΕΚ του Ευρωπαϊκού Κοινοβουλίου και του Συμβουλίου, της 5ης Ιουλίου 2006, για την εφαρμογή της αρχής των ίσων ευκαιριών και της ίσης μεταχείρισης ανδρών και γυναικών σε θέματα εργασίας και απασχόλησης (5), την οδηγία 2010/18/ΕΕ του Συμβουλίου, της 8ης Μαρτίου 2010, σχετικά με την εφαρμογή της αναθεωρημένης συμφωνίας-πλαισίου για τη γονική άδεια που συνήφθη από τις οργανώσεις BUSINESSEUROPE, UEAPME, CEEP και ETUC (6), και την οδηγία 2010/41/ΕΕ του Ευρωπαϊκού Κοινοβουλίου και του Συμβουλίου, της 7ης Ιουλίου 2010, για την εφαρμογή της αρχής της ίσης μεταχείρισης ανδρών και γυναικών που ασκούν αυτοτελή επαγγελματική δραστηριότητα και για την κατάργηση της οδηγίας 86/613/ΕΟΚ του Συμβουλίου (7),

— έχοντας υπόψη τη Σύμβαση των Ηνωμένων Εθνών του 1949 για την καταστολή της εμπορίας ανθρώπων και της εκμετάλλευσης της πορνείας τρίτων,

— έχοντας υπόψη το θεματολόγιο των Ηνωμένων Εθνών για τη βιώσιμη ανάπτυξη με ορίζοντα το 2030 και τους Στόχους Βιώσιμης Ανάπτυξης, ιδίως τον στόχο 5 και τους επιμέρους στόχους και δείκτες του,

— έχοντας υπόψη τη Σύμβαση του Συμβουλίου της Ευρώπης σχετικά με την πρόληψη και την καταπολέμηση της βίας κατά των γυναικών και της ενδοοικογενειακής βίας (Σύμβαση της Κωνσταντινούπολης),

— έχοντας υπόψη τη Διακήρυξη και την Πλατφόρμα Δράσης του Πεκίνου που εγκρίθηκαν από την Τέταρτη Παγκόσμια Διάσκεψη για τις Γυναίκες στις 15 Σεπτεμβρίου 1995, καθώς και τα επακόλουθα έγγραφα αποτελεσμάτων που εγκρίθηκαν στις ειδικές συνόδους των Ηνωμένων Εθνών Πεκίνο + 5, + 10, + 15 και + 20,

— έχοντας υπόψη τη Σύμβαση των Ηνωμένων Εθνών για την εξάλειψη όλων των μορφών διακρίσεων κατά των γυναικών, της 18ης Δεκεμβρίου 1979,

— έχοντας υπόψη τη Σύμβαση αριθ. 100 της Διεθνούς Οργάνωσης Εργασίας περί ίσης αμοιβής μεταξύ αρρένων και θηλέων εργαζομένων δι’ εργασίαν ίσης αξίας,

— έχοντας υπόψη τη Σύμβαση αριθ. 156 της Διεθνούς Οργάνωσης Εργασίας για την ισότητα των ευκαιριών και μεταχείρισης των εργαζομένων και των δύο φύλων: Εργαζόμενοι με οικογενειακές υποχρεώσεις,

— έχοντας υπόψη την ανακοίνωση της Επιτροπής της 5ης Μαρτίου 2020 με τίτλο «Μια Ένωση ισότητας — Στρατηγική για την ισότητα των φύλων 2020-2025» (COM(2020)0152),

— έχοντας υπόψη την ανακοίνωση της Επιτροπής της 12ης Νοεμβρίου 2020 με τίτλο «Ένωση ισότητας: Στρατηγική για την ισότητα των ΛΟΑΤΚΙ 2020-2025» (COM(2020)0698),

— έχοντας υπόψη το έγγραφο εργασίας των υπηρεσιών της Επιτροπής της 5ης Μαρτίου 2021 με τίτλο «Έκθεση του 2021 για την ισότητα των φύλων στην ΕΕ» (SWD(2021)0055),

— έχοντας υπόψη την ανακοίνωση της Επιτροπής, της 24ης Μαρτίου 2021, με τίτλο «Στρατηγική της ΕΕ για τα δικαιώματα του παιδιού (2020-2025)» (COM(2021)0142),

— έχοντας υπόψη τη μελέτη με τίτλο «The gendered impact of the COVID-19 crisis and post-crisis» (Ο αντίκτυπος όσον αφορά την ισότητα των φύλων κατά την περίοδο της κρίσης COVID-19 και έπειτα από αυτή), που δημοσιεύθηκε από το Θεματικό Τμήμα Δικαιωμάτων των Πολιτών και Συνταγματικών Υποθέσεων της Γενικής Διεύθυνσης Εσωτερικών Πολιτικών στις 30 Σεπτεμβρίου 2020,

— έχοντας υπόψη τον δείκτη ισότητας των φύλων του Ευρωπαϊκού Ινστιτούτου για την Ισότητα των Φύλων για τα έτη 2019 και 2020,

— έχοντας υπόψη το ψήφισμά του της 9ης Ιουνίου 2015 σχετικά με τη στρατηγική της ΕΕ για την ισότητα μεταξύ γυναικών και ανδρών μετά το 2015 (8),

— έχοντας υπόψη το ψήφισμά του της 14ης Ιουνίου 2017 σχετικά με την ανάγκη ανάπτυξης στρατηγικής της Ευρωπαϊκής Ένωσης για την εξάλειψη και την πρόληψη του συνταξιοδοτικού χάσματος μεταξύ ανδρών και γυναικών (9),

— έχοντας υπόψη το ψήφισμά του της 17ης Δεκεμβρίου 2020 σχετικά με την ανάγκη για ειδική σύνθεση του Συμβουλίου σχετικά με την ισότητα των φύλων (10),

— έχοντας υπόψη το ψήφισμά του της 21ης Ιανουαρίου 2021 σχετικά με τη στρατηγική της ΕΕ για την ισότητα των φύλων (11),

— έχοντας υπόψη το ψήφισμά του της 21ης Ιανουαρίου 2021 σχετικά με τη διάσταση του φύλου κατά την περίοδο της κρίσης COVID-19 και έπειτα από αυτή (12),

— έχοντας υπόψη το ψήφισμά του της 11ης Φεβρουαρίου 2021 σχετικά με τις μελλοντικές προκλήσεις όσον αφορά τα δικαιώματα των γυναικών στην Ευρώπη: πάνω από 25 χρόνια από τη Διακήρυξη και την Πλατφόρμα Δράσης του Πεκίνου (13),

— έχοντας υπόψη το ψήφισμά του της 24ης Ιουνίου 2021 σχετικά με την κατάσταση της σεξουαλικής και αναπαραγωγικής υγείας και των συναφών δικαιωμάτων στην ΕΕ, στο πλαίσιο της υγείας των γυναικών (14),

— έχοντας υπόψη το άρθρο 54 του Κανονισμού του,

— έχοντας υπόψη την έκθεση της Επιτροπής Δικαιωμάτων των Γυναικών και Ισότητας των Φύλων (A9-0315/2021),

Α. λαμβάνοντας υπόψη ότι τα δικαιώματα των γυναικών είναι ανθρώπινα δικαιώματα και ως εκ τούτου καθολικά και αδιαίρετα, όπως κατοχυρώνονται στη Συνθήκη για την Ευρωπαϊκή Ένωση και στον Χάρτη των Θεμελιωδών Δικαιωμάτων· λαμβάνοντας υπόψη ότι ο αγώνας για την ισότητα των φύλων και για την προαγωγή και την προστασία των δικαιωμάτων των γυναικών αποτελεί πραγματικά συλλογική ευθύνη που απαιτεί ταχύτερη πρόοδο και προσπάθειες από τα θεσμικά όργανα της ΕΕ και τα κράτη μέλη· λαμβάνοντας υπόψη ότι η ΕΕ και τα κράτη μέλη της πρέπει να επιδιώξουν την καταπολέμηση των ανισοτήτων και των διακρίσεων λόγω φύλου και βιολογικού φύλου, την προώθηση της ισότητας των φύλων και τη διασφάλιση ίσων δικαιωμάτων και μεταχείρισης για τις γυναίκες και τους άνδρες σε όλη τους την πολυμορφία, καθώς και την εξασφάλιση ίσων δυνατοτήτων και ίσων ευκαιριών για τη διαμόρφωση της κοινωνίας και της ζωής τους· λαμβάνοντας υπόψη ότι, σύμφωνα με το Ευρωπαϊκό Ινστιτούτο για την Ισότητα των Φύλων, η ΕΕ απέχει τουλάχιστον 60 έτη από την επίτευξη πλήρους ισότητας των φύλων· λαμβάνοντας υπόψη ότι η ισότητα των φύλων στην ΕΕ δεν έχει υλοποιηθεί ακόμη και ότι η πρόοδος προς αυτήν την κατεύθυνση εξακολουθεί να είναι βραδεία, στάσιμη ή ακόμη και να σημειώνει οπισθοδρόμηση σε ορισμένες περιφέρειες και χώρες· λαμβάνοντας υπόψη ότι η βαθμολογία της ΕΕ στον δείκτη ισότητας των φύλων αυξήθηκε μόνον κατά 4,1 μονάδες από το 2010 και 0,5 μονάδες από το 2017 (15)· λαμβάνοντας υπόψη ότι τα κράτη μέλη πέτυχαν μέση βαθμολογία 67,9 στα 100 το 2020·

Β. λαμβάνοντας υπόψη ότι οι γυναίκες πρέπει να έχουν τις ίδιες ευκαιρίες με τους άνδρες όσον αφορά την επίτευξη οικονομικής ανεξαρτησίας· λαμβάνοντας υπόψη ότι, αν και τα ποσοστά απασχόλησης των γυναικών έχουν αυξηθεί, η ανισότητα των φύλων στην αγορά εργασίας εξακολουθεί να αποτελεί ανησυχητική πραγματικότητα και σημαντική πρόκληση, ενώ οι τάσεις της αγοράς εργασίας μέσα από το πρίσμα της πανδημίας δείχνουν πιο σημαντικό αντίκτυπο στις γυναίκες απ’ ό, τι στους άνδρες (16)· λαμβάνοντας υπόψη ότι το ποσοστό απασχόλησης των ανδρών σε ηλικία εργασίας στην ΕΕ των 27 ήταν 79 % το 2019 και υπερέβαινε το ποσοστό των γυναικών κατά 11,7 ποσοστιαίες μονάδες· λαμβάνοντας υπόψη ότι, όσον αφορά τη συμμετοχή στην αγορά εργασίας, το ποσοστό των ατόμων που εργάζονται με καθεστώς μερικής απασχόλησης στην ΕΕ ανέρχεται σε 8 % για τους άνδρες και σε 31 % για τις γυναίκες, γεγονός που αποκαλύπτει επίμονες ανισότητες· λαμβάνοντας υπόψη ότι το χάσμα των φύλων στο ποσοστό απασχόλησης σε ισοδύναμα πλήρους απασχόλησης αυξήθηκε σε οκτώ κράτη μέλη από το 2010· λαμβάνοντας υπόψη ότι έχει σημειωθεί εξαιρετικά μικρή πρόοδος όσον αφορά την αντιμετώπιση του τομεακού και εργασιακού διαχωρισμού με βάση το φύλο στην αγορά εργασίας· λαμβάνοντας υπόψη ότι το χάσμα απασχόλησης είναι ιδιαίτερα υψηλό για γυναίκες που βρίσκονται σε κακή κοινωνικοοικονομική κατάσταση, όπως οι μόνες μητέρες, οι γυναίκες με ευθύνες παροχής φροντίδας, οι γυναίκες με αναπηρία, οι μετανάστριες και οι γυναίκες πρόσφυγες, οι γυναίκες που προέρχονται από ποικίλα φυλετικά και εθνοτικά υπόβαθρα, οι γυναίκες με χαμηλά εκπαιδευτικά επιτεύγματα, οι γυναίκες ΛΟΑΤΚΙ+, καθώς και οι νέες και οι ηλικιωμένες γυναίκες·

Γ. λαμβάνοντας υπόψη ότι οι γυναίκες στην ΕΕ αμείβονται κατά 14 % λιγότερο ανά ώρα από τους άνδρες κατά μέσο όρο και ότι το μισθολογικό χάσμα μεταξύ των φύλων κυμαίνεται από 3,3 % έως 21,7 % στα κράτη μέλη· λαμβάνοντας υπόψη ότι, παρά το γεγονός ότι η αρχή της ισότητας της αμοιβής μεταξύ ανδρών και γυναικών συμπεριλαμβάνεται στο κεκτημένο της ΕΕ από το 1957 και σε σημαντικό αριθμό εθνικών νομοθεσιών, και παρά τη δράση που έχει αναληφθεί και τους πόρους που δαπανήθηκαν για τη μείωση αυτών των διαφορών, η πρόοδος χαρακτηρίζεται από εξαιρετικά αργό ρυθμό και η μισθολογική ανισότητα έχει σημειώσει ακόμη και επιδείνωση σε αρκετά κράτη μέλη· λαμβάνοντας υπόψη ότι πολύ περισσότερες γυναίκες απ’ ό,τι άνδρες εργάζονται με καθεστώς μερικής απασχόλησης (8,9 εκατομμύρια έναντι 560 000) λόγω των οικείων ευθυνών φροντίδας· λαμβάνοντας υπόψη ότι οι αυξανόμενες ανάγκες μακροχρόνιας φροντίδας και η απουσία υπηρεσιών φροντίδας εντείνουν τις ανισότητες μεταξύ των φύλων στο πλαίσιο της οικογένειας και στον τομέα της απασχόλησης· λαμβάνοντας υπόψη ότι τα στοιχεία της Eurostat καταδεικνύουν ότι η ανεργία των γυναικών αυξήθηκε από 6,9 % τον Απρίλιο σε 7,9 % τον Αύγουστο 2020, ενώ η ανεργία των ανδρών αυξήθηκε από 6,5 % σε 7,1 % κατά την ίδια περίοδο·

Δ. λαμβάνοντας υπόψη ότι οι γυναίκες αντιμετωπίζουν διατομεακές ανισότητες και διακρίσεις, μεταξύ άλλων λόγω φυλής, εθνοτικής ή κοινωνικής καταγωγής, σεξουαλικού προσανατολισμού, ταυτότητας και έκφρασης φύλου, θρησκείας ή πεποιθήσεων, καθεστώτος διαμονής και αναπηρίας, και λαμβάνοντας υπόψη ότι πρέπει να καταβληθούν προσπάθειες για την αντιμετώπιση όλων των μορφών διακρίσεων με στόχο την επίτευξη ισότητας των φύλων για όλες τις γυναίκες· λαμβάνοντας υπόψη ότι μέχρι στιγμής οι πολιτικές της ΕΕ δεν έχουν αναπτύξει καμία διατομεακή προσέγγιση και ότι έχουν επικεντρωθεί μόνο στην ατομική διάσταση των διακρίσεων, γεγονός που υποβαθμίζει τη θεσμική, τη διαρθρωτική και την ιστορική τους διάσταση· λαμβάνοντας υπόψη ότι η εφαρμογή μιας διατομεακής ανάλυσης δεν μας παρέχει μόνο τη δυνατότητα να κατανοήσουμε τους διαρθρωτικούς φραγμούς, αλλά προσφέρει επίσης αποδεικτικά στοιχεία για τη δημιουργία δεικτών αναφοράς και τον καθορισμό πορείας προς τη χάραξη στρατηγικών και αποτελεσματικών πολιτικών κατά των συστημικών διακρίσεων, του αποκλεισμού και των κοινωνικών ανισοτήτων·

Ε. λαμβάνοντας υπόψη ότι η έκθεση της Επιτροπής για το 2021 σχετικά με την ισότητα των φύλων στην ΕΕ καταλήγει στο συμπέρασμα ότι η πανδημία της COVID-19 έχει επηρεάσει σε μεγάλο βαθμό τη ζωή των γυναικών και έχει επιδεινώσει τις υφιστάμενες ανισότητες μεταξύ των φύλων σε όλους σχεδόν τους τομείς· λαμβάνοντας υπόψη ότι στην πρώτη γραμμή των προσπαθειών για την καταπολέμηση της πανδημίας, περίπου το 70 % των εργαζομένων στον κοινωνικό τομέα και στον τομέα της υγείας είναι γυναίκες, όπως για παράδειγμα νοσηλευτικό προσωπικό, γιατροί ή βοηθοί καθαριότητας· λαμβάνοντας υπόψη ότι οι πολλαπλές επιπτώσεις της πανδημίας στις γυναίκες καλύπτουν ένα φάσμα από την αύξηση της βίας λόγω φύλου και της ενδοοικογενειακής βίας και παρενόχλησης έως τη μεγαλύτερη επιβάρυνση της μη αμειβόμενης φροντίδας και των οικιακών καθηκόντων, καθώς οι γυναίκες συνεχίζουν να εκτελούν το μεγαλύτερο μέρος των οικιακών και οικογενειακών καθηκόντων, ακόμη περισσότερο όταν τηλεργάζονται, είναι άνεργες ή εργάζονται με καθεστώς μερικής απασχόλησης· λαμβάνοντας υπόψη ότι, επιπλέον, οι γυναίκες έρχονται αντιμέτωπες με οικονομικά μειονεκτήματα στην αγορά εργασίας, ιδίως οι εργαζόμενες στον τομέα της υγείας, της παροχής φροντίδας και οι εργαζόμενες σε άλλους γυναικοκρατούμενους και επισφαλείς τομείς, και με περιορισμένη πρόσβαση στη σεξουαλική και αναπαραγωγική υγεία και στα συναφή δικαιώματα (SRHR)· λαμβάνοντας υπόψη ότι ο οικονομικός αντίκτυπος της πανδημίας απειλεί να αναστρέψει την πρόοδο που με δυσκολία σημειώθηκε όσον αφορά την οικονομική ανεξαρτησία των γυναικών κατά την τελευταία δεκαετία· λαμβάνοντας υπόψη ότι η απασχόληση των γυναικών μειώθηκε πιο απότομα κατά τη διάρκεια της πανδημίας απ’ ό, τι κατά τη διάρκεια της ύφεσης του 2008 (17) και είχε σημαντικές επιπτώσεις στις γυναίκες και τις οικογένειές τους και την ευρύτερη οικονομία, μεταξύ άλλων με τον περιορισμό ευκαιριών, ελευθεριών, δικαιωμάτων και ευημερίας· λαμβάνοντας υπόψη ότι η έκθεση για το χάσμα μεταξύ των φύλων στον κόσμο το 2021 αναφέρει ότι ο χρόνος που θα χρειαστεί για τη γεφύρωση του χάσματος μεταξύ των φύλων έχει αυξηθεί κατά μία γενιά, από τα 99,5 στα 135,6 έτη, λόγω της πανδημίας (18)·

ΣΤ. λαμβάνοντας υπόψη ότι την τελευταία δεκαετία δόθηκε μια άνευ προηγουμένου έμφαση στην ισότητα των φύλων στον αθλητισμό, αλλά όχι πάντα για τους καλύτερους λόγους και σκοπούς, ιδίως όσον αφορά τα δικαιώματα των γυναικών στην πράξη·

Ζ. λαμβάνοντας υπόψη ότι το Ευρωπαϊκό Ινστιτούτο για την Ισότητα των Φύλων ορίζει τη βία κατά γυναικών που συνδέεται με το φύλο ως κάθε μορφή βίας που καταφέρεται εναντίον μιας γυναίκας επειδή είναι γυναίκα, ή που επηρεάζει δυσανάλογα τις γυναίκες· λαμβάνοντας υπόψη ότι η βία κατά των γυναικών σε όλες τις μορφές της (σωματική, σεξουαλική, ψυχολογική, οικονομική ή διαδικτυακή βία) συνιστά παραβίαση των ανθρωπίνων δικαιωμάτων, ακραία μορφή διάκρισης κατά των γυναικών και ένα από τα μεγαλύτερα εμπόδια για την επίτευξη της ισότητας των φύλων· λαμβάνοντας υπόψη ότι η βία με βάση το φύλο έχει τις ρίζες της στην άνιση κατανομή ισχύος μεταξύ των φύλων, στις πατριαρχικές δομές και τα έμφυλα στερεότυπα, που έχουν οδηγήσει στην κυριαρχία και στην εισαγωγή διακρίσεων κατά των γυναικών από τους άνδρες, και μπορεί να εκδηλώνεται με διάφορες εκφάνσεις, ένταση και μορφές· λαμβάνοντας υπόψη ότι η δημιουργία μιας κοινωνίας απαλλαγμένης από τη βία με βάση το φύλο πρέπει να καταστεί απολύτως απαραίτητη προϋπόθεση για την ισότητα των φύλων·

Η. λαμβάνοντας υπόψη ότι οι γυναίκες στην Ευρώπη σε ποσοστό 31 % έχουν βιώσει σωματική και/ή σεξουαλική βία και λαμβάνοντας υπόψη ότι αμέτρητες γυναίκες βιώνουν σεξουαλική επίθεση και παρενόχληση σε προσωπικές σχέσεις και στη δημόσια ζωή (19)· λαμβάνοντας υπόψη ότι εκθέσεις και αριθμητικά στοιχεία από αρκετά κράτη μέλη καταδεικνύουν μια ανησυχητική αύξηση της βίας με βάση το φύλο κατά τη διάρκεια της πανδημίας της COVID-19· λαμβάνοντας υπόψη ότι, σύμφωνα με τον Παγκόσμιο Οργανισμό Υγείας, ορισμένα κράτη μέλη ανέφεραν ότι κατά τη διάρκεια της πανδημίας σημειώθηκε αύξηση ύψους 60 % όσον αφορά τις κλήσεις έκτακτης ανάγκης από γυναίκες που υφίστανται βία από τον ερωτικό τους σύντροφο (20)· λαμβάνοντας υπόψη ότι, σύμφωνα με έκθεση της Ευρωπόλ, η σεξουαλική κακοποίηση παιδιών στο διαδίκτυο έχει αυξηθεί δραματικά στην ΕΕ (21)· λαμβάνοντας υπόψη ότι ο αντίκτυπος που είχε ο περιορισμός της κυκλοφορίας στην κοινωνική, οικονομική, ψυχολογική και δημοκρατική ζωή ήταν δυσανάλογα σοβαρός για τα άτομα και τις γυναίκες που βρίσκονται σε ευάλωτη κατάσταση, ιδίως όσον αφορά την έκθεση στη βία, την αυξημένη οικονομική εξάρτηση και τις ανισότητες στον χώρο εργασίας και μεταξύ των ρόλων παροχής φροντίδας· λαμβάνοντας υπόψη ότι, επιπλέον, τα μέτρα απαγόρευσης της κυκλοφορίας κατέστησαν δυσκολότερη την αναζήτηση βοήθειας για τα θύματα βίας ασκούμενης από ερωτικό σύντροφο, καθώς συχνά ήταν έγκλειστα με τους ανθρώπους που τα κακοποιούσαν και είχαν περιορισμένη πρόσβαση σε υπηρεσίες υποστήριξης· λαμβάνοντας υπόψη ότι η ανεπάρκεια ή η αναποτελεσματικότητα των δομών στήριξης και των πόρων έχουν επιδεινώσει μια υφιστάμενη «σκιώδη» πανδημία·

Θ. λαμβάνοντας υπόψη ότι υπάρχουν ανησυχητικά κινήματα κατά της ισότητας των φύλων και κατά του φεμινισμού, που επιτίθενται στα δικαιώματα των γυναικών σε ολόκληρη την Ευρώπη, δυσχεραίνουν τα επιτεύγματα και την πρόοδο και, συνεπώς, υπονομεύουν τις δημοκρατικές αξίες· λαμβάνοντας υπόψη ότι η εναντίωση στις πολιτικές για την ισότητα των φύλων και τα δικαιώματα των γυναικών καθίσταται εξαιρετικά ανησυχητικό ζήτημα·

Ι. λαμβάνοντας υπόψη ότι η εμπορία ανθρώπων αποτελεί φαινόμενο που συνδέεται ιδιαίτερα με τη διάσταση του φύλου και σχεδόν τα τρία τέταρτα των καταγεγραμμένων θυμάτων στην ΕΕ είναι γυναίκες και κορίτσια, που έπεσαν θύματα εμπορίας ανθρώπων κατεξοχήν με σκοπό τη σεξουαλική εκμετάλλευση· λαμβάνοντας υπόψη ότι η εμπορία ανθρώπων αποτελεί ένα ολοένα και μεγαλύτερο μέρος του οργανωμένου εγκλήματος και συνιστά παραβίαση των ανθρωπίνων δικαιωμάτων· λαμβάνοντας υπόψη ότι το 78 % όλων των παιδιών που πέφτουν θύματα εμπορίας ανθρώπων είναι κορίτσια και το 68 % όλων των ενήλικων θυμάτων εμπορίας είναι γυναίκες·

ΙΑ. λαμβάνοντας υπόψη ότι η πρόσβαση στη σεξουαλική και αναπαραγωγική υγεία και τα συναφή δικαιώματα, συμπεριλαμβανομένων της σεξουαλικής αγωγής και της εκπαίδευσης σε θέματα σχέσεων, του οικογενειακού προγραμματισμού, των μεθόδων αντισύλληψης και της ασφαλούς και νόμιμης άμβλωσης, αποτελούν σημαντικά στοιχεία για την επίτευξη της ισότητας των φύλων και την εξάλειψη της βίας με βάση το φύλο· λαμβάνοντας υπόψη ότι η αυτονομία των κοριτσιών και των γυναικών και η ικανότητα λήψης ελεύθερων και ανεξάρτητων αποφάσεων σχετικά με το σώμα και τη ζωή τους αποτελούν προϋπόθεση για την οικονομική τους ανεξαρτησία και, επομένως, για την ισότητα των φύλων και την εξάλειψη της βίας με βάση το φύλο· λαμβάνοντας υπόψη ότι είναι απαράδεκτο το γεγονός ότι αρκετά κράτη μέλη επιχειρούν επί του παρόντος να περιορίσουν την πρόσβαση στη σεξουαλική και αναπαραγωγική υγεία και στα συναφή δικαιώματα μέσω ιδιαιτέρως περιοριστικών νόμων, κάτι που οδηγεί στην εισαγωγή διακρίσεων με βάση το φύλο και έχει αρνητικές επιπτώσεις στην υγεία των γυναικών·

ΙΒ. λαμβάνοντας υπόψη ότι οι γυναίκες στην ΕΕ πλήττονται δυσανάλογα από τη φτώχεια ή τον κίνδυνο κοινωνικού αποκλεισμού και περισσότερο σε σύγκριση με τους άνδρες, ιδίως δε οι γυναίκες που βιώνουν διατομεακές μορφές διακρίσεων λόγω διαρθρωτικών παραγόντων, έμφυλων προτύπων και στερεοτύπων· λαμβάνοντας υπόψη ότι, από το 2010, το χάσμα μεταξύ των φύλων ως προς τις αποδοχές έχει αυξηθεί σε 17 κράτη μέλη, ενώ το χάσμα μεταξύ των φύλων ως προς το εισόδημα έχει αυξηθεί σε 19 κράτη μέλη, γεγονός που έχει ως αποτέλεσμα συνολική αύξηση της ανισότητας μεταξύ των φύλων ως προς τις αποδοχές και το εισόδημα στην ΕΕ (22)· λαμβάνοντας υπόψη ότι το 40,3 % των μονογονεϊκών νοικοκυριών στην ΕΕ αντιμετώπιζαν κίνδυνο φτώχειας ή κοινωνικού αποκλεισμού το 2019 (23)· λαμβάνοντας υπόψη ότι οι γυναίκες διατρέχουν μεγαλύτερο κίνδυνο φτώχειας και εργασιακής ανασφάλειας, καθώς οι γυναίκες συχνά εργάζονται σε χαμηλά αμειβόμενες θέσεις εργασίας με μισθούς που δεν επαρκούν για να ξεπεράσουν το όριο της φτώχειας και τις επισφαλείς συνθήκες εργασίας·

ΙΓ. λαμβάνοντας υπόψη ότι είναι σημαντικό να διασφαλιστεί το δικαίωμα ίσης αμοιβής για ίση εργασία ή εργασία ίσης αξίας, όπως κατοχυρώνεται στις Συνθήκες·

ΙΔ. λαμβάνοντας υπόψη ότι το μισθολογικό χάσμα μεταξύ των φύλων στην ΕΕ είναι της τάξης του 14,1 %, ενώ διαφέρει μεταξύ των κρατών μελών· λαμβάνοντας υπόψη ότι οι επιπτώσεις του εν λόγω μισθολογικού χάσματος μεταξύ των φύλων περιλαμβάνουν αποκλίσεις μεταξύ των φύλων της τάξης του 29,5 % (24) όσον αφορά τα εισοδήματα από συντάξεις, γεγονός το οποίο οδηγεί σε συνταξιοδοτικό χάσμα μεταξύ των φύλων και θέτει τις ηλικιωμένες γυναίκες σε μεγαλύτερο κίνδυνο φτώχειας και κοινωνικού αποκλεισμού· λαμβάνοντας υπόψη ότι αυτό είναι αποτέλεσμα των κενών στη σταδιοδρομία και την απασχόληση που έχουν συσσωρευτεί λόγω των ευθυνών παροχής φροντίδας και/ή της μερικής απασχόλησης που αναλαμβάνουν οι γυναίκες με την πάροδο του χρόνου, και των επακόλουθων συνεπειών για την πρόσβαση σε οικονομικούς πόρους, όπως επιδόματα και συντάξεις· λαμβάνοντας υπόψη ότι το δικαίωμα σε ίση αμοιβή για ίση εργασία ή εργασία ίσης αξίας δεν διασφαλίζεται πάντα και παραμένει μία από τις μεγαλύτερες προκλήσεις όσον αφορά την καταπολέμηση των μισθολογικών διακρίσεων (25)· λαμβάνοντας υπόψη ότι ο ίσος επιμερισμός ημερών γονικής άδειας μεταξύ των φύλων είναι σημαντικός για την καταπολέμηση του μισθολογικού χάσματος μεταξύ των φύλων· λαμβάνοντας υπόψη ότι, παρά την ουσιώδη σημασία και την υψηλή κοινωνικοοικονομική αξία της, η εργασία σε γυναικοκρατούμενους τομείς, όπως η παροχή φροντίδας, η καθαριότητα, το λιανικό εμπόριο και η εκπαίδευση, συχνά αποτιμάται λιγότερο και αμείβεται λιγότερο απ’ ό, τι η εργασία σε ανδροκρατούμενους τομείς· λαμβάνοντας υπόψη ότι αυτό το γεγονός καταδεικνύει την επείγουσα ανάγκη επανεξέτασης της επάρκειας των μισθών στους γυναικοκρατούμενους τομείς·

ΙΕ. λαμβάνοντας υπόψη ότι μόνο το 20,6 % των γυναικών με αναπηρία απασχολούνται πλήρως στην ΕΕ, σε σύγκριση με το 28,5 % των ανδρών με αναπηρία· λαμβάνοντας υπόψη ότι, κατά μέσο όρο, τα στοιχεία καταδεικνύουν ότι το 29,5 % των γυναικών με αναπηρία στην ΕΕ διατρέχει κίνδυνο φτώχειας και κοινωνικού αποκλεισμού, σε σύγκριση με το 27,5 % των ανδρών με αναπηρία·

ΙΣΤ. λαμβάνοντας υπόψη ότι τα έμφυλα στερεότυπα εξακολουθούν να επηρεάζουν την κατανομή των εργασιών στο σπίτι, στην εκπαίδευση, στον χώρο εργασίας και στην κοινωνία· λαμβάνοντας υπόψη ότι η μη αμειβόμενη παροχή φροντίδας και οι οικιακές εργασίες, που εκτελούνται κυρίως από γυναίκες, επιβαρύνουν δυσανάλογα τις γυναίκες, οι οποίες διαδραματίζουν ρόλο ζωτικής σημασίας στο πλαίσιο αυτό· λαμβάνοντας υπόψη ότι η πανδημία της COVID-19 ανέδειξε την ανατριχιαστική κατάσταση των ευρωπαϊκών οίκων ευγηρίας και του τομέα στο σύνολό του, ο οποίος απασχολεί κυρίως γυναίκες· λαμβάνοντας υπόψη ότι το 80 % της φροντίδας στην ΕΕ παρέχεται από άτυπους φροντιστές, το 75 % των οποίων είναι γυναίκες (26)· λαμβάνοντας υπόψη ότι, πριν από την έξαρση της νόσου COVID-19, οι γυναίκες στην ΕΕ δαπανούσαν κατά μέσο όρο 13 ώρες περισσότερες στην παροχή μη αμειβόμενης φροντίδας και οικιακής εργασίας κάθε εβδομάδα σε σύγκριση με τους άνδρες· λαμβάνοντας υπόψη ότι η άνιση κατανομή των ευθυνών παροχής φροντίδας στα κράτη μέλη επιδεινώνεται από την περιορισμένη ή ανύπαρκτη πρόσβαση σε επαρκείς και προσβάσιμες εγκαταστάσεις φροντίδας, συμπεριλαμβανομένων δημόσιων δομών φροντίδας για παιδιά και ηλικιωμένους, γεγονός που οδηγεί σε περιόδους απουσίας από την αγορά εργασίας και διευρύνει το μισθολογικό και συνταξιοδοτικό χάσμα μεταξύ των φύλων· λαμβάνοντας υπόψη ότι 7,7 εκατομμύρια γυναίκες ηλικίας 20 έως 64 ετών απείχαν από την αγορά εργασίας στην ΕΕ το 2019, διότι φρόντιζαν παιδιά ή άλλα άτομα με ανάγκες φροντίδας, σε σύγκριση με 450 000 άνδρες· λαμβάνοντας υπόψη ότι οι επενδύσεις σε καθολικές υπηρεσίες, συμπεριλαμβανομένων των υπηρεσιών φροντίδας, μπορεί να ανακουφίσουν τις δυσανάλογες ευθύνες φροντίδας που έχουν εναποτεθεί στις γυναίκες και να βελτιώσουν την ικανότητά τους στην ελεύθερη συμμετοχή στην αγορά εργασίας· λαμβάνοντας υπόψη ότι όλοι, ανεξαρτήτως φύλου, έχουν το δικαίωμα να εργάζονται και να βρίσκουν ισορροπία μεταξύ της επαγγελματικής και της ιδιωτικής ζωής τους·

ΙΖ. λαμβάνοντας υπόψη ότι τα μέτρα για την επίτευξη ισορροπίας μεταξύ επαγγελματικής και ιδιωτικής ζωής είναι σημαντικά για τη διασφάλιση ισότιμου καταμερισμού των ευθυνών παροχής φροντίδας μεταξύ γυναικών και ανδρών και για την αντιμετώπιση των ανισοτήτων όσον αφορά το εισόδημα και την απασχόληση· λαμβάνοντας υπόψη ότι η επίτευξη ισορροπίας μεταξύ επαγγελματικής και ιδιωτικής ζωής εξαρτάται από τη διαθεσιμότητα και την προσβασιμότητα ποιοτικών και οικονομικά προσιτών υπηρεσιών φροντίδας· λαμβάνοντας υπόψη ότι θα πρέπει να εξασφαλιστούν και να διατηρηθούν όλες οι παροχές μητρότητας με πλήρη εφαρμογή της οδηγίας για την ισορροπία μεταξύ επαγγελματικής και ιδιωτικής ζωής (27) από τα κράτη μέλη· λαμβάνοντας υπόψη ότι απαιτούνται δημόσιες πολιτικές για την προστασία και την προώθηση της παροχής φροντίδας και του θηλασμού, με την επιφύλαξη των επιλογών των γυναικών·

ΙΗ. λαμβάνοντας υπόψη ότι η Επιτροπή εξέδωσε τη στρατηγική για την ισότητα των φύλων για την περίοδο 2020-2025 στις 5 Μαρτίου 2020 και έθεσε ένα φιλόδοξο πλαίσιο για τον τρόπο προώθησης της ισότητας των φύλων στην ΕΕ· λαμβάνοντας υπόψη ότι οι πολιτικές πρέπει να συμβάλλουν περισσότερο στην προώθηση της ισότητας των φύλων· λαμβάνοντας υπόψη ότι οι γυναίκες πλήττονται δυσανάλογα από την αυξανόμενη ανεργία, την αυξημένη επισφάλεια, τις χαμηλές αμοιβές και τις περικοπές του προϋπολογισμού, μεταξύ άλλων στις δημόσιες υπηρεσίες, ιδίως στον τομέα της υγείας και της εκπαίδευσης· λαμβάνοντας υπόψη ότι το Κοινοβούλιο έχει ζητήσει από την Επιτροπή να θεσπίσει έναν συγκεκριμένο χάρτη πορείας με χρονοδιαγράμματα, στόχους, ετήσιο μηχανισμό επανεξέτασης και παρακολούθησης, σαφείς και μετρήσιμους δείκτες επιτυχίας και πρόσθετες στοχευμένες δράσεις· λαμβάνοντας υπόψη ότι η ΕΕ, μέσω των πολιτικών, των προγραμμάτων, και των σχέσεών της με τα κράτη μέλη, συμπεριλαμβανομένης της στενής συνεργασίας για τα εθνικά σχέδια ανάκαμψης, θα πρέπει να αξιολογήσει προσεκτικά τα κράτη μέλη ώστε να διασφαλίσει ότι λαμβάνουν δεόντως υπόψη τη διάσταση του φύλου όσον αφορά την πανδημία της COVID-19·

ΙΘ. λαμβάνοντας υπόψη ότι η παρουσία γυναικών σε αμφότερα τα σώματα εθνικών κοινοβουλίων της ΕΕ αυξήθηκε από 24 % το 2010 σε 32 % το 2020· λαμβάνοντας υπόψη ότι η ισόρροπη εκπροσώπηση ανδρών και γυναικών βελτιώθηκε όσον αφορά τα μέλη των υπουργικών συμβουλίων στις εθνικές κυβερνήσεις, από 26 % το 2010 σε 32 % το 2020· λαμβάνοντας υπόψη ότι υπάρχουν ωστόσο σημαντικές διαφορές μεταξύ των κρατών μελών, ενώ μόνον επτά κράτη μέλη έχουν επιτύχει ισότητα των φύλων ή ισόρροπη εκπροσώπηση των φύλων στα υπουργικά τους συμβούλια· λαμβάνοντας υπόψη ότι, σε περιφερειακό και τοπικό επίπεδο, η πρόοδος εξακολουθεί να είναι εξαιρετικά αργή, καθώς οι θέσεις που καταλαμβάνονταν από γυναίκες αντιστοιχούσαν σε ποσοστό μόλις 29 % το 2019, ενώ στην Ουγγαρία, τη Σλοβακία και τη Ρουμανία η εκπροσώπηση των ανδρών στις περιφερειακές συνελεύσεις ανέρχεται σε ποσοστά πάνω από 80 %·

Κ. λαμβάνοντας υπόψη ότι σε πολλές περιπτώσεις το δικαίωμα ίσης αμοιβής για ίση εργασία ίσης αξίας δεν διασφαλίζεται, ακόμη και όταν κατοχυρώνεται νομικά· λαμβάνοντας υπόψη ότι πρέπει να αντιμετωπιστούν τα βαθύτερα αίτια αυτών των διακρίσεων, είτε με την προστασία και την ενίσχυση των εργασιακών δικαιωμάτων είτε με την ενίσχυση της παρακολούθησης των επιχειρήσεων, ιδίως από τις εθνικές επιθεωρήσεις εργασίας· λαμβάνοντας υπόψη ότι οι συλλογικές διαπραγματεύσεις είναι καίριας σημασίας για την αντιστροφή και την εξάλειψη των ανισοτήτων μεταξύ των φύλων·

ΚΑ. λαμβάνοντας υπόψη ότι η ισότητα των φύλων συνδέεται στενά με την πράσινη και την ψηφιακή μετάβαση και λαμβάνοντας υπόψη ότι η συμμετοχή των γυναικών στη λήψη αποφάσεων αποτελεί προαπαιτούμενο για τη βιώσιμη ανάπτυξη και την αποδοτική διαχείριση τόσο της πράσινης όσο και της ψηφιακής μετάβασης προκειμένου να επιτευχθεί δίκαιη και ισότιμη μετάβαση που δεν αφήνει κανέναν στο περιθώριο· λαμβάνοντας υπόψη ότι όλες οι πολιτικές που αφορούν τη δράση για το κλίμα και οι ψηφιακές πολιτικές πρέπει να περιλαμβάνουν τη διάσταση του φύλου και μια διατομεακή προοπτική·

ΚΒ. λαμβάνοντας υπόψη ότι οι επιπτώσεις της συμμετοχής των ανδρών και της πατρότητας στις οικογένειες καταδεικνύουν ότι οι άνδρες που παρέχουν φροντίδα είναι σημαντικοί για τη βέλτιστη ανάπτυξη των παιδιών και μπορούν να βελτιώσουν την ισορροπία μεταξύ επαγγελματικής και ιδιωτικής ζωής και να βοηθήσουν στην επανόρθωση της ανισότητας μεταξύ των φύλων στις σχέσεις· λαμβάνοντας υπόψη ότι η συμμετοχή των ανδρών μπορεί να βοηθήσει στην πρόληψη της βίας στις οικογένειες και να συμβάλει στη δημιουργία πιο ισότιμων κοινωνιών·

ΚΓ. λαμβάνοντας υπόψη ότι η διατήρηση των έμφυλων στερεοτύπων και των προσδοκιών όσον αφορά τους ρόλους των ανδρών και των αγοριών είναι δυνατόν να αποθαρρύνει τους άνδρες και τα αγόρια από το να εκφράζουν θετικά συναισθήματα και μπορεί να οδηγήσει σε εσωτερίκευση αρνητικών συναισθημάτων, όπως η λύπη και το άγχος, κάτι μπορεί να έχει ως αποτέλεσμα οι άνδρες και τα αγόρια να εκδηλώνουν μεγαλύτερο θυμό και επιθετικότητα από τις γυναίκες· λαμβάνοντας υπόψη ότι αυτό μπορεί να αυξήσει τις πιθανότητες άσκησης βίας —όπως η βία με βάση το φύλο— από άνδρες και αγόρια·

ΚΔ. λαμβάνοντας υπόψη ότι η ανισορροπία στην εκπροσώπηση των φύλων αποτελεί ένα μόνιμο φαινόμενο στις κεντρικές τράπεζες, που συνιστούν ακρογωνιαίους λίθους της λήψης οικονομικών αποφάσεων και διαμορφώνουν την κοινωνική, πολιτική και οικονομική πραγματικότητα· λαμβάνοντας υπόψη ότι όλες οι κεντρικές τράπεζες των κρατών μελών διοικούνται αυτή τη στιγμή από άνδρες και ότι, το προηγούμενο έτος, οι γυναίκες κατείχαν μόλις το ένα τέταρτο (24,6 %) των θέσεων σε βασικά όργανα λήψης αποφάσεων των εθνικών κεντρικών τραπεζών της ΕΕ·

ΚΕ. λαμβάνοντας υπόψη ότι το Ευρωπαϊκό Ινστιτούτο για την Ισότητα των Φύλων έχει καταλήξει στο συμπέρασμα ότι οι επιδόσεις των κρατών μελών σε θέματα ενσωμάτωσης της διάστασης του φύλου χειροτερεύουν από το 2012 και μετά· λαμβάνοντας υπόψη ότι παρά τις ελαφρώς πιο φιλόδοξες δεσμεύσεις των κυβερνήσεων όσον αφορά την ενσωμάτωση της διάστασης του φύλου στις δημόσιες διοικήσεις, η διαθεσιμότητα των δομών ενσωμάτωσης της διάστασης του φύλου και η χρήση των συναφών εργαλείων έχουν μειωθεί·

Μια οικονομία με ισότητα των φύλων

1. τονίζει ότι ο σεβασμός του δικαιώματος στην εργασία, καθώς και η ίση αμοιβή και μεταχείριση, αποτελούν απαραίτητες προϋποθέσεις προκειμένου να διασφαλίζονται ίσα δικαιώματα, οικονομική ανεξαρτησία και επαγγελματική ολοκλήρωση για τις γυναίκες· υπογραμμίζει ότι οι ίσες ευκαιρίες και η μεγαλύτερη συμμετοχή των γυναικών στην αγορά εργασίας ενισχύουν την οικονομική ευημερία στην Ευρώπη· πιστεύει ότι η καταπολέμηση των ανισοτήτων μεταξύ των φύλων πρέπει να αποτελεί βασικό μέλημα στον χώρο εργασίας· υπενθυμίζει ότι οι γυναίκες υπερεκπροσωπούνται μεταξύ των χαμηλόμισθων και των αμειβόμενων με τον κατώτατο μισθό, στη μερική απασχόληση και σε επισφαλείς συνθήκες εργασίας· αναγνωρίζει το ισότιμο δικαίωμα γυναικών και ανδρών σε δίκαιη αμοιβή που να διασφαλίζει στους ίδιους και στις οικογένειές τους αξιοπρεπές επίπεδο διαβίωσης· επιμένει, ως εκ τούτου, ότι η καταπολέμηση της επισφαλούς απασχόλησης θα πρέπει να είναι αποτελεσματικότερη, ώστε όλοι οι εργαζόμενοι να λαμβάνουν δίκαιη αμοιβή, επαρκή για ένα αξιοπρεπές βιοτικό επίπεδο για τους ίδιους και τις οικογένειές τους, μέσω θεσμοθετημένων μηχανισμών καθορισμού κατώτατων μισθών ή συλλογικών συμβάσεων σύμφωνα με την αρχή ότι κάθε μόνιμη θέση εργασίας πρέπει να συνεπάγεται αποτελεσματική εργασιακή σχέση με αναγνώριση και ενίσχυση των δικαιωμάτων στον χώρο εργασίας· καλεί την Επιτροπή και τα κράτη μέλη να προωθήσουν πολιτικές που αποσκοπούν στην εξάλειψη της επισφαλούς απασχόλησης και της αναγκαστικής μερικής απασχόλησης προκειμένου να βελτιωθεί η κατάσταση των γυναικών στην αγορά εργασίας· ενθαρρύνει τα κράτη μέλη να αντιμετωπίσουν, σε συνεργασία με τους κοινωνικούς εταίρους, τις ανισότητες μεταξύ ανδρών και γυναικών μέσω πολιτικών που ενισχύουν την αξία της εργασίας, τους μισθούς, τις συνθήκες εργασίας και τις συνθήκες διαβίωσης όλων των εργαζομένων και των οικογενειών τους·

2. τονίζει ότι πρέπει να δοθεί ιδιαίτερη προσοχή στην κατάσταση και τα δικαιώματα των επαγγελματιών και μη επαγγελματιών αθλητών υψηλού επιπέδου που εκπροσωπούν τις χώρες τους σε διεθνείς και ευρωπαϊκές διοργανώσεις τόσο κατά τη διάρκεια όσο και μετά την αθλητική τους σταδιοδρομία· καλεί επιτακτικά τα κράτη μέλη να διασφαλίσουν ότι τα παιδιά και οι νέοι έχουν δικαίωμα πλήρους συμμετοχής στον αθλητισμό και να καταπολεμήσουν το διευρυνόμενο κοινωνικό χάσμα ως προς την πρόσβαση στον αθλητισμό·

3. εκφράζει την ανησυχία του για τα αποτελέσματα του Δείκτη Ισότητας των Φύλων για το 2020 και το 2021· τονίζει ότι πάνω από το ένα τρίτο των κρατών μελών σημείωσε λιγότερες από 60 μονάδες το 2018 ( 28 ) · εκφράζει τη λύπη του για την αργή πρόοδο προς την επίτευξη της ισότητας και για το γεγονός ότι δεν την καθιστούν όλα τα κράτη μέλη προτεραιότητα της χάραξης πολιτικής· εκφράζει τη λύπη του για το γεγονός ότι η Σλοβενία έχει σημειώσει οπισθοδρόμηση όσον αφορά την ισότητα των φύλων, με τη βαθμολογία της να έχει μειωθεί κατά 0,1 μονάδες το 2019· καλεί τα κράτη μέλη να λάβουν πρακτικά μέτρα για να διασφαλίσουν ότι οι γυναίκες έχουν ίση πρόσβαση στην αγορά εργασίας, στην απασχόληση και τις συνθήκες εργασίας, συμπεριλαμβανομένης της εργασίας με ίσα δικαιώματα και ίση αμοιβή, καθώς και δίκαιες απολαβές, ιδίως σε γυναικοκρατούμενους τομείς· αναγνωρίζει τον ρόλο των κοινωνικών εταίρων και των συλλογικών διαπραγματεύσεων στην αντιστροφή και την εξάλειψη των ανισοτήτων και στην αντιμετώπιση των μισθολογικών διακρίσεων κατά των γυναικών σε όλη την ποικιλομορφία τους, και ζητεί de jure και de facto συμμόρφωση με την αρχή της ίσης αμοιβής για ίση εργασία και εργασία ίσης αξίας·

4. επικροτεί την πρόταση της Επιτροπής για δεσμευτικά μέτρα διαφάνειας, ως σημαντική πρωτοβουλία για την καταπολέμηση του μισθολογικού χάσματος και την εφαρμογή της αρχής της ίσης αμοιβής για ίση εργασία και εργασία ίσης αξίας, αλλά τονίζει ότι η διαφάνεια των αμοιβών από μόνη της δεν αντιμετωπίζει τις βαθιά ριζωμένες ανισότητες μεταξύ των φύλων που βρίσκονται πίσω από αυτό το χάσμα· καλεί τα κράτη μέλη να καθορίσουν σαφείς στόχους για την αντιμετώπιση του μισθολογικού και συνταξιοδοτικού χάσματος μεταξύ των φύλων· τονίζει την ανάγκη να ενσωματωθεί στο εν λόγω σχέδιο δράσης μια διατομεακή προοπτική και οι διαφορετικές πραγματικότητες και εμπειρίες όσον αφορά τις διακρίσεις που αντιμετωπίζουν οι γυναίκες από συγκεκριμένες ομάδες·

5. τονίζει ότι είναι σημαντικό τα κράτη μέλη να προβούν στη λήψη αυστηρών μέτρων, συμπεριλαμβανομένης της επιβολής κυρώσεων, σε περιπτώσεις επιχειρήσεων που δεν τηρούν την εργατική νομοθεσία κατά της εισαγωγής διακρίσεων και προκαταλήψεων λόγω φύλου· επισημαίνει την ανάγκη να διασφαλιστεί η εφαρμογή προϋποθέσεων όσον αφορά τη διάθεση κονδυλίων της ΕΕ σε εταιρείες που δεν διασφαλίζουν τα δικαιώματα των εργαζομένων, ιδίως όταν εισάγουν διακρίσεις κατά των γυναικών, κατά παράβαση της νομοθεσίας· καλεί την Επιτροπή και το Συμβούλιο να διασφαλίσουν ότι όλες οι πιστώσεις του προϋπολογισμού στο πλαίσιο του πολυετούς δημοσιονομικού πλαισίου 2021-2027 τηρούν την αρχή της ισότητας μεταξύ ανδρών και γυναικών και προωθούν την ενσωμάτωση της διάστασης του φύλου και τη συνεκτίμηση της διάστασης του φύλου στον προϋπολογισμό σε όλες τις πολιτικές της ΕΕ· ζητεί την ενσωμάτωση του δείκτη ισότητας των φύλων στον κοινωνικό πίνακα αποτελεσμάτων και την παροχή κατανεμημένων ανά φύλο δεδομένων σχετικά με τους υφιστάμενους δείκτες, προκειμένου να αντιμετωπιστούν καλύτερα οι ειδικές ανά χώρα προκλήσεις· ζητεί τη στήριξη δράσεων για την οικονομική ανεξαρτησία των γυναικών μέσω όλων των προγραμμάτων και των διαρθρωτικών ταμείων της ΕΕ, όπως η στρατηγική εφαρμογή του Ευρωπαϊκού Κοινωνικού Ταμείου, που θα πρέπει να χρησιμοποιούνται για την προώθηση της ισότητας των φύλων, τη βελτίωση της πρόσβασης και της επανένταξης των γυναικών στην αγορά εργασίας και την καταπολέμηση της ανεργίας, της φτώχειας και του κοινωνικού αποκλεισμού των γυναικών και την εξάλειψη όλων των μορφών διακρίσεων· καλεί την Επιτροπή να προτείνει μέτρα προληπτικού χαρακτήρα μέσω του Ευρωπαϊκού Γεωργικού Ταμείου Αγροτικής Ανάπτυξης με σκοπό να υποστηριχθεί η απασχόληση των γυναικών σε αγροτικές περιοχές·

6. τονίζει ότι είναι σημαντικό να διασφαλιστεί ότι όλοι, ανεξαρτήτως φύλου, έχουν το δικαίωμα να εργάζονται και να βρίσκουν την ισορροπία μεταξύ επαγγελματικής και ιδιωτικής ζωής· καλεί την ΕΕ και τα κράτη μέλη της να στηρίξουν περαιτέρω τη μητρότητα και την πατρότητα βελτιώνοντας τις περιόδους ίσης άδειας με πλήρεις αποδοχές, με στόχο την ισότιμη συμμετοχή των ανδρών σε μη αμειβόμενη εργασία, συμπεριλαμβανομένων των ευθυνών παροχής φροντίδας, λαμβάνοντας παράλληλα υπόψη τη σύσταση του Παγκόσμιου Οργανισμού Υγείας· ζητεί να διασφαλιστεί στην πράξη το δικαίωμα σε ευέλικτες ρυθμίσεις εργασίας μετά την άδεια μητρότητας, την άδεια πατρότητας και τη γονική άδεια, δίνοντας τη δυνατότητα και στους δύο γονείς να μοιράζονται ισότιμα και να εξισορροπούν την εργασία με τις ευθύνες παροχής φροντίδας· ζητεί τα μέτρα αυτά να υποστηριχθούν από επενδύσεις σε σύγχρονες, υψηλής ποιότητας και τοπικές υποδομές, καθώς και από χρηματοδότηση για υπηρεσίες και παρόχους φροντίδας, ώστε να διασφαλιστεί η καθολική προσχολική εκπαίδευση και παιδική μέριμνα, μεταξύ άλλων από δημόσιες υπηρεσίες·

7. σημειώνει ότι η πανδημία της COVID-19 είχε δραματικό αντίκτυπο στη ζωή των γυναικών, ιδίως των εργαζόμενων γυναικών· επισημαίνει ότι δυσανάλογο μερίδιο του βάρους επωμίστηκαν οι τηλεργαζόμενες γυναίκες, των οποίων η ζωή έγινε πιο δύσκολη λόγω της ανάγκης να συνδυάσουν την εργασία, τη φροντίδα των παιδιών και τις οικιακές εργασίες· επισημαίνει ότι πολλές γυναίκες αντιμετώπιζαν αυξημένα έξοδα με χαμηλότερες αμοιβές·

8. τονίζει ότι το ποσοστό απασχόλησης των γυναικών στην ΕΕ πρέπει να αυξηθεί· ζητεί μέτρα για να επιτευχθεί η ενίσχυση της εργασίας και των αμοιβών, για να καταπολεμηθεί αποτελεσματικά η ανεργία και για να προωθηθεί η πλήρης απασχόληση για όλες τις γυναίκες· ζητεί την προώθηση των υφιστάμενων εθνικών συστημάτων, δίνοντας ιδιαίτερη έμφαση στον κοινωνικό διάλογο, στις συλλογικές διαπραγματεύσεις και στη δεσμευτική ισχύ τους, στην αναζωογόνηση της απασχόλησης και στην καταπολέμηση της εργασιακής ανασφάλειας· σημειώνει ότι οι άνδρες και οι γυναίκες αντιμετωπίζουν διαφορετικούς κινδύνους στην εργασία και τονίζει, συνεπώς, τη σημασία μιας προσέγγισης που λαμβάνει υπόψη τη διάσταση του φύλου όσον αφορά την υγεία και την ασφάλεια στην εργασία διασφαλίζοντας ότι ο χρόνος εργασίας είναι οργανωμένος κατά τρόπο που να εγγυάται ότι τόσο οι άνδρες όσο και οι γυναίκες μπορούν εξίσου να απολαμβάνουν ημερήσιες και εβδομαδιαίες περιόδους ανάπαυσης, διαλείμματα και διακοπές, καθώς και κατάλληλες συνθήκες εργασίας· καλεί την ΕΕ και τα κράτη μέλη της να ενθαρρύνουν τους εργοδότες να υιοθετήσουν φιλικά προς την οικογένεια μέτρα, όπως η δυνατότητα μείωσης των ωρών εργασίας για άνδρες και γυναίκες προκειμένου να διασφαλιστεί η φροντίδα και η εκπαίδευση των παιδιών·

9. παροτρύνει την Επιτροπή και τα κράτη μέλη να εφαρμόσουν αποτελεσματικότερα την αρχή της ίσης αμοιβής για ίση εργασία ή εργασία ίσης αξίας μεταξύ ανδρών και γυναικών στους διάφορους οικονομικούς τομείς· ζητεί, για τον σκοπό αυτό, τη δημιουργία ουδέτερων ως προς το φύλο εργαλείων επαγγελματικής αξιολόγησης και κριτηρίων ταξινόμησης, σε στενή συνεργασία με τους κοινωνικούς εταίρους και με σεβασμό της αυτονομίας τους και των συλλογικών συμβάσεων και των εθνικών παραδόσεων και προτύπων της αγοράς εργασίας, που μπορούν να συμβάλουν στην καλύτερη αποτίμηση και, επομένως, στη δικαιότερη αμοιβή της εργασίας σε γυναικοκρατούμενους τομείς·

10. καλεί την ΕΕ να προτείνει μια δέσμη πολιτικών, προγραμμάτων, χρηματοδοτικών κονδυλίων και συστάσεων για την προώθηση της μετάβασης προς μια οικονομία μέριμνας με σκοπό την πρόοδο όσον αφορά τη δημιουργία κοινωνιών στις οποίες η ζωή και η ευημερία όλων έχει προτεραιότητα και όπου η αξία της εργασίας παροχής φροντίδας —αμειβόμενης και μη— βρίσκεται στο επίκεντρο των οικονομιών μας, αντιδρώντας παράλληλα στις κοινωνικές επιπτώσεις για τα άτομα που έχουν ευθύνες φροντίδας·

11. ζητεί την προώθηση της επιχειρηματικότητας τόσο των ανδρών όσο και των γυναικών στην ΕΕ, με την έγκριση και την προώθηση φορολογικών, οικονομικών και χρηματοπιστωτικών μέτρων που θα οδηγήσουν έτσι, στο πλαίσιο της σημαντικής αυτής πρωτοβουλίας, στη δημιουργία νέων θέσεων εργασίας και στην ελάφρυνση της οικονομικής επιβάρυνσης των επιχειρηματιών·

12. τονίζει την ύψιστη σημασία της εξάλειψης των προκαταλήψεων λόγω φύλου στον τομέα της φορολογίας και άλλων ανισοτήτων, στην οποία πρέπει να συνεισφέρουν τα φορολογικά συστήματα, συμπεριλαμβανομένων των συστημάτων φορολογίας εισοδήματος φυσικών προσώπων· καλεί τα κράτη μέλη να διασφαλίσουν ότι η δημοσιονομική πολιτική, συμπεριλαμβανομένης της φορολογίας, συμβάλλει στην αντιμετώπιση και την εξάλειψη των κοινωνικοοικονομικών ανισοτήτων και των ανισοτήτων μεταξύ των φύλων σε όλες τις διαστάσεις τους·

13. επισημαίνει ότι η πανδημία της COVID-19 αποκάλυψε την επισφαλή κατάσταση των γυναικών διανοουμένων (ερευνητριών, αρχιτεκτόνων και άλλων), οι οποίες έχουν πληγεί ιδιαίτερα λόγω της έλλειψης σταθερής σχέσης εργασίας· υπογραμμίζει την ανάγκη λήψης έκτακτων μέτρων για τον μετριασμό των συνεπειών των μέτρων περιορισμού των κρατών μελών και υπογραμμίζει τη σημασία των διαρθρωτικών μέτρων που συνεκτιμούν την ισότητα στην εργασία και στην καθημερινή ζωή και επιβάλλουν τα δικαιώματα των γυναικών·

14. υπογραμμίζει τον ρόλο των γυναικών που εργάζονται στον κοινωνικό τομέα· αναγνωρίζει ότι ο φόρτος εργασίας τους έχει επιδεινωθεί από την πανδημία και ότι οι χαμηλοί μισθοί, η αυξημένη εκμετάλλευση (ιδίως των μεταναστριών) και η πρόσληψη ατόμων χωρίς εκπαίδευση ή προσόντα για τα καθήκοντα που πρέπει να εκτελεστούν επιδεινώνουν τις συνθήκες εργασίας και διαβίωσής τους· υπογραμμίζει τη σημασία της βελτίωσης των συνθηκών εργασίας και των αμοιβών, του σεβασμού του ωραρίου εργασίας και της χρήσης των συλλογικών διαπραγματεύσεων ως εγγύησης του σεβασμού των συνθηκών εργασίας·

Η εξάλειψη της βίας με βάση το φύλο

15. επισημαίνει τις περιπτώσεις άνισης μεταχείρισης και παρενόχλησης των γυναικών στην εργασία και υπογραμμίζει την ανάγκη καταπολέμησης της εκμετάλλευσης, των ανισοτήτων, των διακρίσεων και της βίας εις βάρος των γυναικών, σημειώνοντας ότι η παρενόχληση στον χώρο εργασίας έχει ως αποτέλεσμα τον αποκλεισμό των γυναικών από τη σταδιοδρομία και τους τομείς της επιλογής τους και συνιστά σοβαρή προσβολή της ψυχικής και σωματικής τους υγείας· σημειώνει ότι οι γυναίκες είναι πολύ πιθανότερο να υποστούν σεξουαλική παρενόχληση απ’ ό,τι οι άνδρες· καλεί τα κράτη μέλη και την ΕΕ να κυρώσουν τη σύμβαση αριθ. 190 της Διεθνούς Οργάνωσης Εργασίας προκειμένου να συμμορφωθούν με τα παγκόσμια πρότυπα για τον τερματισμό της βίας και της παρενόχλησης στον κόσμο της εργασίας και τη σύμβαση αριθ. 189 για το οικιακό προσωπικό, η οποία έχει κυρωθεί μόνον από οκτώ χώρες και αποσκοπεί στην παροχή νομικής αναγνώρισης στην οικιακή εργασία, στην επέκταση των δικαιωμάτων σε όλες τις γυναίκες οικιακές βοηθούς, ιδίως σε όσες απασχολούνται στην άτυπη οικονομία, και στην πρόληψη παραβιάσεων και καταχρήσεων· παροτρύνει την ΕΕ και τα κράτη μέλη της να καταρτίσουν νομοθεσία «Me Too» για την καταπολέμηση της σεξουαλικής παρενόχλησης στον χώρο εργασίας· καλεί τα κράτη μέλη, τους εργοδότες και τις ενώσεις να διασφαλίσουν ότι εφαρμόζουν σωστές διαδικασίες για την πρόληψη των διακρίσεων λόγω φύλου, της σεξουαλικής παρενόχλησης και της βίας με βάση το φύλο, που δημιουργούν τοξικό περιβάλλον, και επιμένει στην προστασία των θυμάτων και στην υποχρέωση λογοδοσίας για βία με βάση το φύλο που διαπράττεται στον χώρο εργασίας ή στον οργανισμό τους·

16. καταδικάζει όλες τις μορφές βίας κατά των γυναικών και των κοριτσιών σε όλη την ποικιλομορφία τους· επιβεβαιώνει με έμφαση τη δέσμευσή του για την αντιμετώπιση της βίας με βάση το φύλο· καλεί την ΕΕ και τα κράτη μέλη, συμπεριλαμβανομένων της Βουλγαρίας, της Τσεχίας, της Ουγγαρίας, της Λετονίας, της Λιθουανίας και της Σλοβακίας, να κυρώσουν και/ή να εφαρμόσουν δεόντως τη Σύμβαση της Κωνσταντινούπολης, στην οποία, μεταξύ άλλων θεμάτων, επισημαίνονται οι παρανοήσεις σχετικά με τους ρόλους των φύλων στην κοινωνία μας, όπως οι «παραδοσιακές οικογενειακές αξίες», και επιδιώκεται η αντιμετώπιση των καταπιεστικών απόψεων σχετικά με τις γυναίκες· υπενθυμίζει ότι η σύμβαση θα πρέπει να θεωρείται ελάχιστο πρότυπο και επιβεβαιώνει με έμφαση την προηγούμενη έκκλησή του για ολοκληρωμένη νομοθεσία που θα καλύπτει όλες τις μορφές βίας με βάση το φύλο ως τον καλύτερο τρόπο για τον τερματισμό της·

17. σημειώνει ότι η βία μεταξύ ανδρών και γυναικών αυξάνεται σε οποιαδήποτε κατάσταση έκτακτης ανάγκης —είτε πρόκειται για οικονομική κρίση, είτε για σύγκρουση, είτε για επιδημία ασθένειας· σημειώνει ότι οι ανισότητες και οι οικονομικές και κοινωνικές πιέσεις που προκλήθηκαν από τα μέτρα περιορισμού της κυκλοφορίας λόγω της COVID-19, που περιλάμβαναν περιορισμούς μετακινήσεων και κοινωνική απομόνωση, οδήγησαν σε αύξηση της βίας κατά των γυναικών· επισημαίνει ότι πολλές γυναίκες ήταν αναγκασμένες να βρίσκονται έγκλειστες στο σπίτι με τον θύτη· σημειώνει ότι, σε γενικές γραμμές, η ενδοοικογενειακή βία αυξήθηκε έως και κατά 30 % σε ορισμένα κράτη μέλη κατά τη διάρκεια του πρώτου περιορισμού της κυκλοφορίας ( 29 ) · καλεί τα κράτη μέλη να σχεδιάσουν και να εφαρμόσουν αποτελεσματικές πολιτικές και μέτρα για την αντιμετώπιση της βίας κατά των γυναικών και να λάβουν όλα τα αναγκαία μέτρα για να διασφαλίσουν τον εντοπισμό και την παρακολούθηση των δραστών από την αστυνομία και άλλες αρχές, ώστε να συμβάλουν στην πρόληψη της βίας και των θανάτων, καθώς και στην παροχή προστασίας, στήριξης και επανορθώσεων για τις γυναίκες που έπεσαν θύματα της βίας αυτής, διασφαλίζοντας την κινητοποίηση αυξημένων και επαρκών πόρων καθώς και αποτελεσματικότερες αντιδράσεις από τα κράτη μέλη· τονίζει την ανάγκη για ειδικά προγράμματα με στόχο την προστασία και την παρακολούθηση των θυμάτων βίας και για μέτρα με στόχο την ενίσχυση της κοινωνικής στήριξης και τη βελτίωση της πρόσβασης στη δικαιοσύνη, τη στέγαση και την ψυχιατρική περίθαλψη στους τομείς της πρόληψης, της θεραπείας και της αποκατάστασης·

18. εκφράζει ικανοποίηση για την πρόθεση της Επιτροπής να προτείνει μέτρα με στόχο την καταπολέμηση της διαδικτυακής βίας κατά των γυναικών· θεωρεί ότι ο διασυνοριακός χαρακτήρας της διαδικτυακής βίας κατά των γυναικών και των κοριτσιών απαιτεί μια κοινή αντίδραση της ΕΕ· τονίζει την ανάγκη να θεσπίσουν τα κράτη μέλη προγράμματα για την καλύτερη επισήμανση του κινδύνου και την πρόληψη επαναλαμβανόμενων περιστατικών ενδοοικογενειακής βίας, υποτροπής και γυναικοκτονίας, καθώς και μέτρα για την εξάλειψη κάθε μορφής διαδικτυακής βίας· τονίζει την επείγουσα ανάγκη προστασίας των γυναικών και των κοριτσιών από τη βία εντός και εκτός διαδικτύου και υπενθυμίζει ότι η βία κατά των γυναικών μπορεί να λάβει πολλές διαφορετικές μορφές· αναγνωρίζει τη δομική φύση της βίας κατά των γυναικών ως βίας με βάση το φύλο και επισημαίνει ότι η βία κατά των γυναικών είναι ένας από τους κρίσιμους κοινωνικούς μηχανισμούς μέσω του οποίου οι γυναίκες αναγκάζονται να βρίσκονται σε υποδεέστερη θέση σε σύγκριση με τους άνδρες· σημειώνει ότι αυτού του είδους η βία εξακολουθεί να μην καταγγέλλεται και να μην αντιμετωπίζεται επαρκώς·

19. υπογραμμίζει ότι η βία των ανδρών κατά των γυναικών ξεκινά από τη βία των αγοριών κατά των κοριτσιών· τονίζει ότι η ολοκληρωμένη και κατάλληλη για την κάθε ηλικία εκπαίδευση σχετικά με τη σεξουαλικότητα και τις σχέσεις έχει καίρια σημασία για την πρόληψη της βίας με βάση το φύλο και για τον εφοδιασμό των παιδιών και των νέων με τις δεξιότητες που χρειάζονται για να οικοδομήσουν ασφαλείς σχέσεις, χωρίς σεξουαλική βία, βία με βάση το φύλο και βία ασκούμενη από ερωτικό σύντροφο· καλεί τα κράτη μέλη να εφαρμόσουν προγράμματα πρόληψης, συμπεριλαμβανομένων εκπαιδευτικών μέτρων που απευθύνονται στους νέους και εφαρμόζονται με τη συμβολή τους σε θέματα όπως οι απαραίτητες δεξιότητες για τη δημιουργία ασφαλών και υγιών σχέσεων, η ευαισθητοποίηση σχετικά με τις εδραιωμένες προκαταλήψεις που αφορούν τις ευθύνες παροχής φροντίδας, την ισότητα μεταξύ γυναικών και ανδρών, τον αμοιβαίο σεβασμό, τη μη βίαιη επίλυση διαφορών στις διαπροσωπικές σχέσεις, τη βία με βάση το φύλο κατά των γυναικών και το δικαίωμα στην ακεραιότητα του προσώπου·

20. τονίζει ότι από το 2010 ο διαχωρισμός με βάση το φύλο στην εκπαίδευση, ιδίως η υπεροχή ενός φύλου σε συγκεκριμένες δεξιότητες, έχει αυξηθεί ελαφρά, και η κατάσταση επιδεινώνεται σε 13 κράτη μέλη ενώ σε άλλες περιπτώσεις παραμένει σχεδόν αμετάβλητη ( 30 ) · επισημαίνει ότι αυτό εξακολουθεί να συνιστά μείζον εμπόδιο για την ισότητα των φύλων στην ΕΕ· καλεί τα κράτη μέλη να διασφαλίσουν ότι όλοι οι άνθρωποι έχουν πλήρη πρόσβαση σε ίσες ευκαιρίες για προσωπική ανάπτυξη χωρίς να παρεμποδίζονται από δομές, προκαταλήψεις και στερεοτυπικές αντιλήψεις με βάση το φύλο· καλεί τα κράτη μέλη να καταπολεμήσουν τον σεξισμό και τα επιβλαβή στερεότυπα για τα φύλα στα εκπαιδευτικά τους συστήματα και να καταπολεμήσουν τον κατακερματισμό της αγοράς εργασίας με βάση το φύλο στις σταδιοδρομίες στους τομείς των θετικών επιστημών, της τεχνολογίας, της μηχανικής και των μαθηματικών (STEM) επενδύοντας στην τυπική, την άτυπη και τη μη τυπική εκπαίδευση, στη διά βίου μάθηση και την επαγγελματική κατάρτιση των γυναικών, ώστε να διασφαλίζεται η πρόσβασή τους σε υψηλής ποιότητας απασχόληση και ευκαιρίες επανειδίκευσης και αναβάθμισης των δεξιοτήτων για μελλοντικές απαιτήσεις της αγοράς εργασίας και η πρόληψη ενός φαύλου κύκλου διαχωρισμού της αγοράς εργασίας με βάση το φύλο·

21. τονίζει ότι η σεξουαλική εκμετάλλευση αποτελεί σοβαρή μορφή βίας που πλήττει κυρίως γυναίκες και παιδιά· υπενθυμίζει, ειδικότερα, ότι σχεδόν τα τρία τέταρτα όλων των θυμάτων εμπορίας ανθρώπων στην ΕΕ είναι γυναίκες και κορίτσια, που πέφτουν θύματα εμπορίας κυρίως για σεξουαλική εκμετάλλευση· τονίζει ότι η εμπορία ανθρώπων με σκοπό τη σεξουαλική εκμετάλλευση, ιδίως γυναικών και παιδιών, αποτελεί ένα είδος δουλείας και συνιστά προσβολή της ανθρώπινης αξιοπρέπειας· επισημαίνει ότι η εμπορία ανθρώπων αυξάνεται παγκοσμίως, τροφοδοτούμενη από την αύξηση του ολοένα και πιο επικερδούς οργανωμένου εγκλήματος· τονίζει τη σημασία μιας ευαισθητοποιημένης ως προς τη διάσταση του φύλου προσέγγισης στην εμπορία ανθρώπων και επισημαίνει την ανάγκη να διασφαλίσουν τα κράτη μέλη επαρκή χρηματοδότηση για την παροχή κοινωνικής και ψυχολογικής υποστήριξης και πρόσβασης σε δημόσιες υπηρεσίες για θύματα εμπορίας ανθρώπων ή σεξουαλικής εκμετάλλευσης και σε εξειδικευμένες υπηρεσίες για την κοινωνική ένταξη των ευάλωτων γυναικών και κοριτσιών· καλεί τα κράτη μέλη να εφαρμόσουν πλήρως την οδηγία για την καταπολέμηση της εμπορίας ανθρώπων ( 31 ) και να δώσουν επειγόντως τέλος στη φυλάκιση ή την απέλαση πιθανών θυμάτων· υπογραμμίζει, ωστόσο, ότι η σεξουαλική εκμετάλλευση και η εμπορία ανθρώπων για σεξουαλικούς σκοπούς καθοδηγούνται από τη ζήτηση και ότι οι προσπάθειες για την καταπολέμησή τους πρέπει να επικεντρωθούν σε δράσεις πρόληψης και στον τερματισμό της ζήτησης· επιμένει ότι το σύνολο της νομοθεσίας για τα σεξουαλικά αδικήματα πρέπει να βασίζεται στη συναίνεση· επιμένει ότι μόνον οι εκούσιες σεξουαλικές πράξεις θα πρέπει να θεωρούνται νόμιμες· καλεί την Επιτροπή να δώσει προτεραιότητα στην πρόληψη της εμπορίας ανθρώπων για σεξουαλική εκμετάλλευση, μεταξύ άλλων μέσω εκστρατειών ενημέρωσης, ευαισθητοποίησης και εκπαίδευσης, με τη θέσπιση μέτρων και προγραμμάτων για την αποθάρρυνση και τη μείωση της ζήτησης και με τη θέσπιση ειδικής νομοθεσίας στο μέλλον·

22. τονίζει ότι η βία με βάση το φύλο συνδέεται με πολλαπλούς άξονες καταπίεσης· υπογραμμίζει ότι οι γυναίκες και τα κορίτσια με αναπηρίες έχουν δύο έως πέντε φορές περισσότερες πιθανότητες να βιώσουν διάφορες μορφές βίας· επισημαίνει ότι η ΕΕ είναι υποχρεωμένη, ως συμβαλλόμενο μέρος της Σύμβασης των Ηνωμένων Εθνών για τα δικαιώματα των ατόμων με αναπηρίες, να λάβει μέτρα για να διασφαλίσει την πλήρη και ισότιμη άσκηση όλων των ανθρωπίνων δικαιωμάτων και των θεμελιωδών ελευθεριών από τις γυναίκες και τα κορίτσια με αναπηρίες· σημειώνει ότι η Επιτροπή για τα δικαιώματα των ατόμων με αναπηρίες συνέστησε το 2015 στην ΕΕ να εντείνει τις προσπάθειές της προς αυτή την κατεύθυνση, μεταξύ άλλων με την κύρωση της Σύμβασης της Κωνσταντινούπολης·

23. αναγνωρίζει την αταλάντευτη υπεράσπιση όλων των ελευθεριών οπουδήποτε στον κόσμο, ενώ καταδικάζει τα μέτρα που υπονομεύουν τα δικαιώματα, τις ελευθερίες και τις διασφαλίσεις και αποδοκιμάζει κάθε μορφής προκαταλήψεις και διακρίσεις· ζητεί την αποτελεσματική πρόληψη της βίας με βάση το φύλο, μεταξύ άλλων με εκπαιδευτικά μέτρα που έχουν στόχο τους νέους και εφαρμόζονται σε συνεργασία με αυτούς, καθώς και με τη διασφάλιση ότι όλοι οι νέοι επωφελούνται από ολοκληρωμένη εκπαίδευση σε θέματα σεξουαλικής και αναπαραγωγικής υγείας και συναφών δικαιωμάτων και σε θέματα σχέσεων· ζητεί να ληφθούν περαιτέρω μέτρα για την καταπολέμηση των στερεοτύπων που αφορούν το φύλο, μεταξύ άλλων εστιάζοντας σε άνδρες και αγόρια και αμφισβητώντας τις τοξικές σχέσεις και τα πρότυπα φύλου· καλεί τα κράτη μέλη να εφαρμόσουν σαφέστερα μέτρα ώστε να θέσουν στο στόχαστρο αυτά τα πρότυπα, δεδομένου ότι τα έμφυλα στερεότυπα αποτελούν γενεσιουργό αιτία της ανισότητας των φύλων και επηρεάζουν όλους τους τομείς της κοινωνίας· τονίζει τη σημασία που έχει η αντιμετώπιση της φτώχειας και των αυξανόμενων ανισοτήτων μεταξύ των γυναικών, ιδίως εκείνων που βρίσκονται σε ευάλωτη κατάσταση·

24. τονίζει ότι οποιαδήποτε στρατηγική για την ισότητα των φύλων πρέπει να αντιμετωπίζει όλες τις μορφές βίας κατά των γυναικών, μεταξύ άλλων τις περιπτώσεις οπισθοδρόμησης και τις παραβιάσεις όσον αφορά τα δικαιώματα υγειονομικής περίθαλψης και τη σεξουαλική και αναπαραγωγική υγεία και τα συναφή δικαιώματα των γυναικών· επαναλαμβάνει ότι η πρόσβαση σε υγειονομική περίθαλψη και στις συναφείς υπηρεσίες, συμπεριλαμβανομένων των δημόσιων υπηρεσιών, και η πρόσβαση σε υπηρεσίες ασφαλούς, νόμιμης και δωρεάν άμβλωσης και ψυχολογικής υποστήριξης για γυναίκες που έχουν πέσει θύματα βίας πρέπει να θεωρούνται προτεραιότητα· υπογραμμίζει ότι οι παραβιάσεις όσον αφορά τη σεξουαλική και αναπαραγωγική υγεία και τα συναφή δικαιώματα, συμπεριλαμβανομένης της άρνησης παροχής ασφαλούς και νόμιμης φροντίδας διακοπής της κύησης, αποτελούν μορφή βίας κατά των γυναικών και των κοριτσιών· τονίζει ότι η αυτονομία των γυναικών και των κοριτσιών και η ικανότητα λήψης ελεύθερων και ανεξάρτητων αποφάσεων σχετικά με το σώμα και τη ζωή τους αποτελούν προϋποθέσεις για την οικονομική τους ανεξαρτησία και, επομένως, για την ισότητα των φύλων και την εξάλειψη της βίας με βάση το φύλο· καλεί την Επιτροπή και τα κράτη μέλη να ενισχύσουν την πολιτική τους στήριξη προς τους υπερασπιστές των ανθρωπίνων δικαιωμάτων, τους παρόχους υπηρεσιών υγειονομικής περίθαλψης που εργάζονται για την προώθηση της σεξουαλικής και αναπαραγωγικής υγείας και των συναφών δικαιωμάτων και των δικαιωμάτων των γυναικών και τις συναφείς οργανώσεις της κοινωνίας των πολιτών, που αποτελούν καίριους παράγοντες ισότητας των φύλων στις κοινωνίες και καθοριστικής σημασίας παρόχους υπηρεσιών και πληροφόρησης σχετικά με τη σεξουαλική υγεία και την αγορά της αναπαραγωγικής υγείας·

Υγεία, εκπαίδευση, ένταξη και φτώχεια

25. τονίζει ότι η πρόσβαση των γυναικών σε περίθαλψη όσον αφορά τη σεξουαλική και αναπαραγωγική υγεία, καθώς και σε άλλες μορφές υγειονομικής περίθαλψης, αποτελεί θεμελιώδες δικαίωμα που πρέπει να στηριχθεί και δεν μπορεί σε καμία περίπτωση να υποβαθμιστεί ή να καταργηθεί· υπενθυμίζει ότι οι υπηρεσίες σεξουαλικής και αναπαραγωγικής υγείας και συναφών δικαιωμάτων αποτελούν βασικές υπηρεσίες υγειονομικής περίθαλψης που θα πρέπει να είναι διαθέσιμες σε όλους, συμπεριλαμβανομένων των μεταναστριών και των γυναικών προσφύγων· καταδικάζει τις ενέργειες των κινημάτων κατά της ισότητας των φύλων και κατά του φεμινισμού στην Ευρώπη και παγκοσμίως που επιτίθενται συστηματικά στα δικαιώματα των γυναικών και των ΛΟΑΤΚΙ+, συμπεριλαμβανομένων της σεξουαλικής και αναπαραγωγικής υγείας και των συναφών δικαιωμάτων· καλεί την Επιτροπή να καταδικάσει απερίφραστα την οπισθοδρόμηση όσον αφορά τα δικαιώματα των γυναικών, τη σεξουαλική και αναπαραγωγική υγεία και τα συναφή δικαιώματα και τα άτομα ΛΟΑΤΚΙ+ σε ορισμένα κράτη μέλη και να χρησιμοποιήσει όλες τις εξουσίες που έχει στη διάθεσή της για να ενισχύσει τη δράση για την αντιμετώπισή της οπισθοδρόμησης αυτής, συμπεριλαμβανομένης της ενισχυμένης στήριξης των υπερασπιστών των δικαιωμάτων των γυναικών και των οργανώσεων για τα δικαιώματα των γυναικών στην ΕΕ, καθώς και των οργανώσεων που εργάζονται για τη σεξουαλική και αναπαραγωγική υγεία και τα συναφή δικαιώματα και τα άτομα ΛΟΑΤΚΙ+·

26. τονίζει ότι τα κράτη μέλη πρέπει να εγκρίνουν μια πολιτική που θα δίνει ιδιαίτερη έμφαση στη βελτίωση των συστημάτων και των υπηρεσιών υγειονομικής περίθαλψης και στην πρόληψη των ασθενειών, μεταξύ άλλων στις ειδικές ανά φύλο πτυχές, διασφαλίζοντας την παροχή προσβάσιμης υγειονομικής περίθαλψης υψηλής ποιότητας και εξασφαλίζοντας τη διαθεσιμότητα των απαραίτητων πόρων για την αντιμετώπιση των κύριων προβλημάτων υγείας, όπως εκείνων που προκύπτουν από την τρέχουσα κρίση της πανδημίας· τονίζει ότι οι ανισότητες στον τομέα της υγείας συσσωρεύονται για τις γυναίκες με χαμηλό μορφωτικό επίπεδο και τις γυναίκες με αναπηρία, που έχουν επιβαρυμένη υγεία και περιορισμένη πρόσβαση σε υπηρεσίες υγείας· τονίζει ότι η πρόσβαση στην υγειονομική περίθαλψη σε ορισμένα κράτη μέλη έχει περιοριστεί από τα μέτρα περιορισμού της κυκλοφορίας λόγω της νόσου COVID-19 και ότι δεν έχουν πραγματοποιηθεί ιατρικές επισκέψεις, θεραπείες και διαγνώσεις· παροτρύνει τα κράτη μέλη να ενισχύσουν τα συστήματα υγειονομικής περίθαλψης, συμπεριλαμβανομένων των δημόσιων υπηρεσιών, προκειμένου να επισπευσθούν οι ιατρικές επισκέψεις, οι θεραπείες και οι διαγνώσεις που είχαν ακυρωθεί·

27. εκφράζει ικανοποίηση για την επικείμενη αναθεώρηση των στόχων της Βαρκελώνης και τονίζει την ανάγκη επίτευξής τους, καθώς και την ανάγκη παροχής προσχολικής εκπαίδευσης και παιδικής μέριμνας, συμπεριλαμβανομένης της δημόσιας προσχολικής εκπαίδευσης· επισημαίνει την ανάγκη παροχής υπηρεσιών φροντίδας για προσχολική εκπαίδευση και μέριμνα που είναι πραγματικά προσβάσιμες για όλα τα παιδιά και έχουν πρωταρχικό ρόλο στην ενίσχυση της συμμετοχής των γυναικών στην αγορά εργασίας, ιδίως μέσα από το πρίσμα των εμπειριών κατά την πανδημία της COVID-19· αναγνωρίζει την ανάγκη δημιουργίας και επέκτασης εγκαταστάσεων υποστήριξης για ηλικιωμένους και άτομα με αναπηρία, πέραν της ανάπτυξης εγκαταστάσεων μακροχρόνιας φροντίδας· καλεί την Επιτροπή και τα κράτη μέλη να επιτύχουν τους στόχους αυτούς, οι οποίοι αποτελούν το κλειδί για την ενίσχυση της ισότητας των φύλων και του μοντέλου της ισότητας μεταξύ αμειβόμενης εργασίας και εργασίας παροχής φροντίδας·

28. τονίζει ότι η φτώχεια και ο κοινωνικός αποκλεισμός επιδεινώνονται μεταξύ ορισμένων ομάδων γυναικών, όπως οι μόνες μητέρες, οι γυναίκες ηλικίας άνω των 65 ετών, οι γυναίκες με αναπηρία, οι γυναίκες με χαμηλό μορφωτικό επίπεδο και οι γυναίκες που προέρχονται από οικογένειες μεταναστών· επιμένει ότι είναι σημαντική η καταπολέμηση της φτώχειας και του κοινωνικού αποκλεισμού και των πολύπλευρων αιτίων τους· παροτρύνει τα κράτη μέλη να λάβουν ειδικά μέτρα για την πρόληψη και την καταπολέμηση του κινδύνου της φτώχειας ηλικιωμένων και συνταξιούχων γυναικών, δεδομένης της γήρανσης του πληθυσμού και της αναλογίας των ηλικιωμένων γυναικών που βρίσκονται σε μειονεκτική ή ευάλωτη κατάσταση· θεωρεί ότι είναι επιτακτική η ανάγκη να εξεταστεί το ζήτημα της ισορροπίας μεταξύ επαγγελματικής και ιδιωτικής ζωής και να ξεπεραστεί το συνταξιοδοτικό χάσμα μεταξύ των φύλων, με τη διασφάλιση δίκαιης σύνταξης για όλες τις γυναίκες και την πρόσβαση σε καθολικά και αλληλέγγυα συστήματα κοινωνικής ασφάλισης, και με την αποτελεσματικότερη επιβολή της αρχής της ίσης αμοιβής για ίση εργασία προκειμένου να γεφυρωθεί το μισθολογικό χάσμα μεταξύ των φύλων και να αποτραπεί η συσσώρευσή του στη σταδιοδρομία των γυναικών· εκφράζει την ιδιαίτερη ανησυχία του για το γεγονός ότι το χάσμα μεταξύ των φύλων όσον αφορά τη φτώχεια αυξήθηκε σε 21 κράτη μέλη από το 2017 ( 32 )

29. επισημαίνει ότι επικρατεί ακόμη η παρανόηση ότι η αστεγία μεταξύ των γυναικών είναι ένα σχετικά έλασσον κοινωνικό πρόβλημα στην Ευρώπη· επισημαίνει την απουσία βασικών δεδομένων σχετικά με τη φύση και την έκταση του φαινομένου της αστεγίας των γυναικών, γεγονός που καθιστά αυτό το πρόβλημα λιγότερο ορατό· τονίζει ότι είναι σημαντικό να αναγνωριστούν η βία με βάση το φύλο και οι τραυματικές εμπειρίες λόγω φύλου ως γενεσιουργά αίτια της αστεγίας των γυναικών και να εξεταστούν ευρύτερα κοινωνικά προβλήματα που συμπίπτουν με ευρύτερους κοινωνικοοικονομικούς και δομικούς φραγμούς, όπως η φτώχεια, η έλλειψη οικονομικά προσιτής στέγης και άλλοι διαρθρωτικοί παράγοντες· παροτρύνει την ΕΕ και τα κράτη μέλη της να ενσωματώσουν μια διάσταση του φύλου στις πολιτικές και τις πρακτικές που αντιμετωπίζουν την αστεγία και να αναπτύξουν συγκεκριμένη στρατηγική για την καταπολέμηση της αστεγίας των γυναικών και να διασφαλίσουν ότι οι υπηρεσίες λειτουργούν δεόντως και αποτελεσματικά ώστε να καλύπτουν τις ανάγκες των άστεγων γυναικών·

30. υπενθυμίζει ότι είναι ανάγκη να καταπολεμηθούν οι διατομεακές μορφές διακρίσεων, ιδίως εναντίον περιθωριοποιημένων ομάδων, μεταξύ άλλων γυναικών με αναπηρίες, μαύρων γυναικών, μεταναστριών, γυναικών που ανήκουν σε εθνοτικές μειονότητες και γυναικών Ρομά, ηλικιωμένων γυναικών, μόνων μητέρων, ατόμων ΛΟΑΤΚΙ+ και άστεγων γυναικών· τονίζει τη σημασία που έχει η αντιμετώπιση των αναγκών και των ανησυχιών τους στις πολιτικές και τις πρωτοβουλίες της ΕΕ· καλεί την Επιτροπή να καταρτίσει συγκεκριμένες κατευθυντήριες γραμμές σχετικά με την εφαρμογή του διατομεακού πλαισίου και να παρουσιάσει ένα σχέδιο δράσης της ΕΕ με συγκεκριμένα μέτρα για τη βελτίωση της κοινωνικοοικονομικής κατάστασης των γυναικών που αντιμετωπίζουν διατομεακές μορφές διακρίσεων και για την καταπολέμηση της εξάπλωσης της φτώχειας και της επισφαλούς εργασίας στον γυναικείο πληθυσμό·

Ισότητα στην καθημερινή ζωή

31. αναγνωρίζει ότι είναι σημαντικό να διασφαλιστεί ένα ευρύ σύνολο αποτελεσματικών, κατάλληλων και στοχευμένων μέτρων για την καταπολέμηση συμπεριφορών και πρακτικών που εισάγουν διακρίσεις, την επίτευξη ίσων ευκαιριών και ίσης αμοιβής για ίση εργασία, και για την προώθηση της προόδου όσον αφορά την ισότητα των φύλων, δίνοντας ιδιαίτερη έμφαση στις επιπτώσεις της πανδημίας της COVID-19, προωθώντας την ανταλλαγή βέλτιστων πρακτικών για την καταπολέμηση των διακρίσεων και δίνοντας τη δυνατότητα στις γυναίκες να ασκούν τα ατομικά και πολιτικά τους δικαιώματα σε ισότιμη βάση και να συμμετέχουν πλήρως σε όλες τις πτυχές της κοινωνίας μας· τονίζει την ανάγκη να διασφαλιστούν επαρκείς επενδύσεις στις υπηρεσίες κοινής ωφελείας και στις δημόσιες υπηρεσίες, ιδίως στους τομείς της υγείας, της εκπαίδευσης και των μεταφορών, προκειμένου να προωθηθεί η ανεξαρτησία, η ισότητα και η χειραφέτηση των γυναικών· καλεί τα κράτη μέλη να εφαρμόσουν ειδικά κοινωνικά μέτρα και μέτρα που λαμβάνουν υπόψη τη διάσταση του φύλου για να καταπολεμηθεί ο κίνδυνος κοινωνικού αποκλεισμού και φτώχειας όσον αφορά την πρόσβαση στη στέγαση, τις μεταφορές και την ενέργεια, ιδίως για γυναίκες που βρίσκονται σε ευάλωτη κατάσταση·

32. εκφράζει τη βαθιά του ανησυχία για το γεγονός ότι η Ευρωπαϊκή Πράσινη Συμφωνία και οι συναφείς πρωτοβουλίες για το περιβάλλον και το κλίμα δεν περιλαμβάνουν τη διάσταση του φύλου· παροτρύνει την Επιτροπή να εκπληρώσει την υποχρέωσή της όσον αφορά την ενσωμάτωση της διάστασης του φύλου σε όλες τις πολιτικές της ΕΕ, συμπεριλαμβανομένων των πολιτικών της ΕΕ για το περιβάλλον και το κλίμα· ζητεί επιτακτικά αυτές οι πολιτικές να τροφοδοτούνται από διεξοδικές αναλύσεις όσον αφορά θέματα φύλου ώστε να διασφαλίζεται ότι αντιμετωπίζουν τις ανισότητες μεταξύ των φύλων και άλλες μορφές κοινωνικού αποκλεισμού· καλεί την Επιτροπή να σχεδιάσει έναν χάρτη πορείας για την υλοποίηση των δεσμεύσεων του σχεδίου δράσης για θέματα φύλου που συμφωνήθηκε στην 25η Διάσκεψη των μερών της σύμβασης-πλαισίου των Ηνωμένων Εθνών για την κλιματική αλλαγή (COP25) και να ορίσει μόνιμο σύνδεσμο επαφής της ΕΕ για την ισότητα των φύλων και την κλιματική αλλαγή, με επαρκείς δημοσιονομικούς πόρους, για την υλοποίηση και παρακολούθηση της υπεύθυνης όσον αφορά τη διάσταση του φύλου κλιματικής δράσης στην ΕΕ και παγκοσμίως·

33. επισημαίνει τη σημαντική συμβολή των γυναικών στους τομείς της απασχόλησης, του πολιτισμού, της εκπαίδευσης, της επιστήμης και της έρευνας· αναγνωρίζει τη σοβαρή επιδείνωση των συνθηκών διαβίωσης των γυναικών που απασχολούνται στους τομείς του πολιτισμού και των τεχνών, των γυναικών που διευθύνουν πολύ μικρές και μικρές επιχειρήσεις και εκείνων που εργάζονται σε γεωργικές εκμεταλλεύσεις και ζουν σε αγροτικές κοινότητες, ως αποτέλεσμα της αναστολής των οικονομικών και πολιτιστικών δραστηριοτήτων κατά την περίοδο της πανδημίας της COVID-19·

34. παροτρύνει τα κράτη μέλη να καταλήξουν σε μια κοινή θέση το συντομότερο δυνατό σχετικά με την πρόταση οδηγίας του Συμβουλίου για την εφαρμογή της αρχής της ίσης μεταχείρισης των προσώπων ανεξαρτήτως θρησκείας ή πεποιθήσεων, αναπηρίας, ηλικίας ή γενετήσιου προσανατολισμού ( 33 ) , η οποία έχει παγώσει μετά την έγκρισή της από το Κοινοβούλιο τον Απρίλιο του 2009·

35. επαναλαμβάνει τη σημασία της ενσωμάτωσης της διάστασης του φύλου ως συστηματικής προσέγγισης για την επίτευξη της ισότητας των φύλων· επικροτεί, συνεπώς, τη σύσταση ειδικής ομάδας για την ισότητα από την Επιτροπή· υπογραμμίζει τη σημασία της διαφάνειας και της συμμετοχής οργανώσεων για τα δικαιώματα των γυναικών και οργανώσεων της κοινωνίας των πολιτών από διαφορετικά υπόβαθρα·

36. θεωρεί απαραίτητη την προώθηση της συμμετοχής των γυναικών σε αθλητικές δραστηριότητες και δομές και στην ανάπτυξή τους· αναγνωρίζει την ανάγκη αντιμετώπισης των ανισοτήτων όσον αφορά την πρόσβαση των γυναικών στον αθλητισμό και στην απονομή των βραβείων·

37. καλεί τα κράτη μέλη και το Συμβούλιο να δημιουργήσουν μια επίσημη σύνθεση του Συμβουλίου για την ισότητα των φύλων, προκειμένου να παράσχουν στους υπουργούς και τους υφυπουργούς που είναι αρμόδιοι για την ισότητα των φύλων ένα ειδικό φόρουμ συζήτησης, ώστε να διασφαλίζεται ότι τα θέματα που αφορούν την ισότητα των φύλων συζητούνται στο υψηλότερο πολιτικό επίπεδο και να διευκολύνεται περισσότερο η ενσωμάτωση της διάστασης του φύλου σε όλες τις πολιτικές της ΕΕ·

38. τονίζει τη σημασία της συνεκτίμησης της διάστασης του φύλου στον προϋπολογισμό προκειμένου να εφαρμόζεται η αρχή της ενσωμάτωσης της διάστασης του φύλου σε όλες τις δημοσιονομικές διαδικασίες·

39. επισημαίνει το συμπέρασμα του Ευρωπαϊκού Ελεγκτικού Συνεδρίου, σύμφωνα με το οποίο η Επιτροπή δεν έχει ακόμη εκπληρώσει τη δέσμευσή της για συνεκτίμηση της διάστασης του φύλου στον προϋπολογισμό της ΕΕ· καλεί, επομένως, την Επιτροπή να εφαρμόσει τις συστάσεις του Ελεγκτικού Συνεδρίου για ενίσχυση του θεσμικού πλαισίου με στόχο τη στήριξη της συνεκτίμησης της διάστασης του φύλου στον προϋπολογισμό, διενέργεια αναλύσεων ως προς το φύλο σχετικά με τις ανάγκες και τις επιπτώσεις και επικαιροποίηση των κατευθυντήριων γραμμών του για τη βελτίωση του νομοθετικού έργου, συστηματική συλλογή, ανάλυση και υποβολή εκθέσεων σχετικά με τα υφιστάμενα δεδομένα ανά φύλο για τα χρηματοδοτικά προγράμματα της ΕΕ, αξιοποίηση στόχων και δεικτών που σχετίζονται με το φύλο για την παρακολούθηση της προόδου, ανάπτυξη ενός συστήματος για την παρακολούθηση των κονδυλίων που διατίθενται και χρησιμοποιούνται για τη στήριξη της ισότητας των φύλων, και υποβολή ετήσιας έκθεσης σχετικά με τα αποτελέσματα που επιτυγχάνονται όσον αφορά την ισότητα των φύλων·

40. εκφράζει ικανοποίηση για τη δέσμευση σχετικά με τη συνεκτίμηση της ισότητας των φύλων στο πλαίσιο του μηχανισμού ανάκαμψης και ανθεκτικότητας, που αποτελεί το μεγαλύτερο τμήμα του μέσου NextGenerationEU· εκφράζει τη βαθιά του λύπη, ωστόσο, για το γεγονός ότι θα είναι δύσκολο να ελεγχθεί ο αντίκτυπος αυτών των κονδυλίων με βάση το φύλο και να παρακολουθηθούν τα αποτελέσματα, δεδομένης της απουσίας ειδικών ανά φύλο δεικτών και στόχων· καλεί την Επιτροπή, επομένως, να χρησιμοποιήσει δεδομένα και δείκτες ανά φύλο, ιδίως για τον πίνακα αποτελεσμάτων ανάκαμψης και ανθεκτικότητας, να εκτιμήσει τον αντίκτυπο με γνώμονα το φύλο των μέτρων που εφαρμόστηκαν και τα αποτελέσματα κατά την αξιολόγηση των εθνικών σχεδίων των κρατών μελών που παρουσιάζουν τις μεταρρυθμίσεις τους και τα οικεία επενδυτικά προγράμματα και να επιβάλει μια διακυβέρνηση του μηχανισμού ανάκαμψης και ανθεκτικότητας και του Ευρωπαϊκού Εξαμήνου με ισόρροπη εκπροσώπηση ανδρών και γυναικών·

41. εκφράζει τη λύπη του για τον αδύναμο σύνδεσμο μεταξύ της νέας στρατηγικής της ΕΕ για την ισότητα των φύλων και της Ευρωπαϊκής Πράσινης Συμφωνίας· καλεί την Επιτροπή να ενισχύσει τη σύνδεση μεταξύ των πολιτικών για την κλιματική αλλαγή και την ισότητα των φύλων στις επικείμενες προτάσεις της·

42. καλεί την Επιτροπή να ενσωματώσει την ισότητα των φύλων στο σύνολο της χάραξης πολιτικής και να προβεί σε εκτιμήσεις αντικτύπου με βάση το φύλο κατά τη θέσπιση οποιασδήποτε νέας πολιτικής, ώστε να διασφαλιστεί μια πιο συνεκτική και τεκμηριωμένη απόκριση της ΕΕ σε επίπεδο πολιτικής στις προκλήσεις σχετικά με την ισότητα των φύλων· καλεί τα κράτη μέλη να λάβουν ανάλογα μέτρα σε εθνικό επίπεδο·

o

o o

43. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή.

(1) ΕΕ L 6 της 10.1.1979, σ. 24.

(2) ΕΕ L 359 της 19.12.1986, σ. 56.

(3) ΕΕ L 348 της 28.11.1992, σ. 1.

(4) ΕΕ L 373 της 21.12.2004, σ. 37.

(5) ΕΕ L 204 της 26.7.2006, σ. 23.

(6) ΕΕ L 68 της 18.3.2010, σ. 13.

(7) ΕΕ L 180 της 15.7.2010, σ. 1.

(8) ΕΕ C 407 της 4.11.2016, σ. 2.

(9) ΕΕ C 331 της 18.9.2018, σ. 60.

(10) Κείμενα που εγκρίθηκαν, P9_TA(2020)0379.

(11) Κείμενα που εγκρίθηκαν, P9_TA(2021)0025.

(12) Κείμενα που εγκρίθηκαν, P9_TA(2021)0024.

(13) Κείμενα που εγκρίθηκαν, P9_TA(2021)0058.

(14) Κείμενα που εγκρίθηκαν, P9_TA(2021)0314.

(15) Έκθεση του 2020 για τον δείκτη ισότητας των φύλων.

(16) Eurostat, Μάιος 2021 Euroindicator: Euro area unemployment at 7,9 %, EU at 7,3 % (Ευρωδείκτης: Ανεργία στη ζώνη του ευρώ στο 7,9 %, στην ΕΕ στο 7,3 %), 1η Ιουλίου 2021.

(17) Δείκτης ισότητας των φύλων για το 2020.

(18) Παγκόσμιο Οικονομικό Φόρουμ, Έκθεση για το χάσμα μεταξύ των φύλων στον κόσμο το 2021, 31 Μαρτίου 2021.

(19) Παγκόσμιος Οργανισμό Υγείας, Violence Against Women Prevalence Estimates, 2018: Global, regional and national prevalence estimates for intimate partner violence against women and global and regional prevalence estimates for non-partner sexual violence against women (Εκτιμήσεις για τα περιστατικά βίας κατά των γυναικών το 2018: Παγκόσμιες, περιφερειακές και εθνικές εκτιμήσεις για τα περιστατικά βίας κατά των γυναικών από ερωτικό σύντροφο και παγκόσμιες και περιφερειακές εκτιμήσεις για τα περιστατικά σεξουαλικής βίας κατά των γυναικών που δεν ασκήθηκε από ερωτικό σύντροφο), 2021.

(20) Δήλωση για τον Τύπο του Δρα Hans Henri P. Kluge, περιφερειακού διευθυντή του Παγκόσμιου Οργανισμού Υγείας για την Ευρώπη, 7 Μαΐου 2020.

(21) Ευρωπόλ, Exploiting isolation: Offenders and victims of online child sexual abuse during the COVID-19 pandemic (Εκμετάλλευση της απομόνωσης: Δράστες και θύματα σεξουαλικής κακοποίησης παιδιών στο διαδίκτυο κατά τη διάρκεια της πανδημίας της COVID-19), 19 Ιουνίου 2020.

(22) Eurostat, Gender pay gap statistics (Στατιστικά στοιχεία σχετικά με το μισθολογικό χάσμα μεταξύ των φύλων), Φεβρουάριος 2021.

(23) Eurostat, «Children at risk of poverty or social exclusion» (Παιδιά που αντιμετωπίζουν κίνδυνο φτώχειας ή κοινωνικού αποκλεισμού), Οκτώβριος 2020.

(24) Έκθεση της Επιτροπής του 2021 για την ισότητα μεταξύ γυναικών και ανδρών στην ΕΕ.

(25) Έκθεση της Επιτροπής του 2021 για την ισότητα μεταξύ γυναικών και ανδρών στην ΕΕ.

(26) Eurocarers, The gender dimension of informal care (Η διάσταση του φύλου στην άτυπη φροντίδα), 2017.

(27) Οδηγία (ΕΕ) 2019/1158 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, σχετικά με την ισορροπία μεταξύ επαγγελματικής και ιδιωτικής ζωής για τους γονείς και τους φροντιστές και την κατάργηση της οδηγίας 2010/18/ΕΕ του Συμβουλίου (ΕΕ L 188 της 12.7.2019, σ. 79).

(28) Όλοι οι δείκτες ισότητας των φύλων κατατάσσονται ως εξής (ΕΕ-28 και μέσος όρος): Σουηδία (83,9), Δανία (77,4), Γαλλία (75,1), Φινλανδία (74,7), Κάτω Χώρες (74,1), Ηνωμένο Βασίλειο (72,7), Ιρλανδία (72,2), Ισπανία (72,0), Βέλγιο (71,4), Λουξεμβούργο (70,3), μέσος όρος ΕΕ (67,9), Σλοβενία (67,7), Γερμανία (67,5), Αυστρία (66,5), Ιταλία (63,5), Μάλτα (63,4), Πορτογαλία (61,3), Λετονία (60,8), Εσθονία (60,7), Βουλγαρία (59,6), Κροατία (57,9), Κύπρος (56,9), Λιθουανία (56,3), Τσεχία (56,2), Πολωνία (55,8), Σλοβακία (55,5), Ρουμανία (54,4), Ουγγαρία (53), Ελλάδα (52,2).

(29) Gama, A., Pedro, A. R., de Carvalho, M. J. L., Guerreiro, A. E., Duarte, V., Quintas, J., Matias, A., Keygnaert, I. και Dias, S., «Domestic Violence during the COVID-19 Pandemic in Portugal» (Ενδοοικογενειακή βία κατά τη διάρκεια της πανδημίας της COVID-19 στην Πορτογαλία), Portuguese Journal of Public Health, 2020, 38 (Suppl. 1), σ. 32-40.

(30) Ευρωπαϊκό Ινστιτούτο για την Ισότητα των Φύλων, Gender segregation in education, training and the labour market: Review of the implementation of the Beijing Platform for Action in the EU Member States (Διαχωρισμός με βάση το φύλο στην εκπαίδευση, την κατάρτιση και την αγορά εργασίας: Επισκόπηση της εφαρμογής της πλατφόρμας δράσης του Πεκίνου στα κράτη μέλη της ΕΕ), 2017.

(31) Οδηγία 2011/36/ΕΕ του Ευρωπαϊκού Κοινοβουλίου και του Συμβουλίου, της 5ης Απριλίου 2011, για την πρόληψη και την καταπολέμηση της εμπορίας ανθρώπων και για την προστασία των θυμάτων της, καθώς και για την αντικατάσταση της απόφασης-πλαίσιο 2002/629/ΔΕΥ του Συμβουλίου (ΕΕ L 101 της 15.4.2011, σ. 1).

(32) Έκθεση του 2020 για τον δείκτη ισότητας των φύλων.

(33) Πρόταση της Επιτροπής της 2ας Ιουλίου 2008, COM(2008)0426.